Pengerusi PEMBELA dipanggil IPD Sentul beri keterangan

KUALA LUMPUR, 1 Syaaban 1443H, Jumaat – Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya mengesahkan telah dipanggil ke Ibu Pejabat Polis Daerah (IPD) Sentul, hari ini bagi membantu siasatan berhubung himpunan solidariti di Kompleks Mahkamah Tinggi Kuala Lumpur, baru-baru ini.

Beliau bersama wakil peguam dari Persatuan Peguam-Peguam Muslim Malaysia (PPMM), Muhammad Hariz Yusof hadir memberikan keterangan selama satu jam, atas dakwaan melanggar prosedur operasi standard (SOP) kawalan COVID-19.

“Petang tadi saya dipanggil ke Ibu Pejabat Daerah (IPD) Sentul, Kuala Lumpur berkenaan isu akidah anak-anak mualaf yang ingin dimurtadkan oleh puak ekstremis yang didukung politikus tertentu.

“Saya terkejut apabila dimaklumkan bahawa saya dipanggil di atas laporan polis yang dibuat oleh pihak polis sendiri atas dakwaan melanggar SOP.

“Jika ‘didapati bersalah’, saya akan didenda tetapi tidak pasti berapa ringgit,” katanya dalam kenyataan kepada Ismaweb.net, sebentar tadi.

Aminuddin memberitahu, beliau dilayan baik oleh pegawai penyiasatan (IO) yang bertugas sepanjang keberadaannya di IPD Sentul.

“Saya dimaklumkan ini adalah prosedur biasa jika ada yang membuat laporan polis. Dijangka ada lagi lima orang akan dipanggil untuk memberi keterangan kepada pihak polis selepas ini.

“Bagaimanapun, alhamdulillah saya tidak lama di dalam IPD tadi, hanya sekitar satu jam sahaja,” katanya.

Serentak itu, beliau meminta rakyat Malaysia untuk terus mendoakannya dan rakan pertubuhan bukan kerajaan (NGO) lain untuk terus diberikan kekuatan meneruskan perjuangan membela agama serta mempertahankan akidah.

“Saya anggap ini hanya dugaan-dugaan kecil sahaja kerana pastinya perjuangan menegakkan agama Allah tidak dibentangkan karpet merah,” katanya.

Sebelum ini, polis mengesahkan membuka siasatan terhadap beberapa NGO Islam, parti politik termasuk individu yang melakukan protes di luar perkarangan Kompleks Mahkamah Tinggi Kuala Lumpur minggu lalu.

Ketua Polis Daerah Sentul, Asisten Komisioner Beh Eng Lai dilaporkan berkata, perkara itu disiasat mengikut peraturan 17 Peraturan-Peraturan Pencegahan dan Pengawalan Penyakit Berjangkit (Langkah-Langkah dalam Kawasan Tempatan Dijangkiti) 2021 kerana berkumpul dalam jumlah besar dan melanggar SOP.

Selain PEMBELA, wakil daripada UMMAH, BERJASA, Putra dan Perkasa termasuk penceramah kontroversi, Zamri Vinoth dilihat hadir serta memberikan ucapan.


Tak masuk akal tukar kerajaan sekarang

BANGI, 20 Zulhijjah 1442H, Jumaat – Kerajaan yang sedia ada perlu dikekalkan kerana belum sampai masanya lagi untuk diadakan Pilihan Raya Umum ke-15 (PRU15) atas faktor pandemik COVID-19.

Berikutan kesan pandemik ini juga, majoriti rakyat belum bersedia untuk keluar mengundi memandangkan apa yang paling utama pada rakyat ketika ini adalah kelangsungan hidup, kata Exco Pemuda UMNO, Muhammad Faiz Hashim.

“Rakyat begitu tertekan dan sangat susah ketika ini. Tukar kerajaan? Lagilah tak masuk akal. UMNO sesekali tidak akan bekerjasama dengan DAP kerana agenda perjuangan parti masing-masing dah cukup ketara berbeza,” katanya dalam kenyataan, hari ini.

Namun, pada pandangannya, apa yang terbaik ketika ini adalah Perdana Menteri, Tan Sri Muhyiddin Yassin berundur secara terhormat dan memberi laluan kepada Timbalan Perdana Menteri, Datuk Seri Ismail Sabri Yaakob untuk mengemudi negara ke arah yang lebih baik.

“Ismail Sabri perlu diangkat menjadi Perdana Menteri.

“Saya yakin, Timbalan Perdana Menteri yang datang daripada UMNO yang mempunyai kerusi terbanyak dalam gabungan Perikatan Nasional mampu membawa negara dan kerajaan ke arah yang lebih baik di samping menyelesaikan masalah COVID-19, ekonomi negara dan kelangsungan hidup rakyat,” katanya.

Katanya, pengalaman Ismail Sabri dalam Kabinet sejak 2008 dengan memegang pelbagai jawatan menteri meletakkan dirinya seorang pemimpin yang kreatif dan ada kesungguhan itu.

Ini boleh dilihat menerusi kecemerlangan rekod kepimpinannya ketika mengemudi beberapa kementerian penting seperti Belia dan Sukan, Perdagangan Dalam Negeri dan Hal Ehwal Pengguna, Pertanian dan Industri Asas Tani, Kemajuan Luar Bandar dan Wilayah serta Kementerian Pertahanan.

Justeru, Faiz sekali lagi menegaskan bahawa kreativiti, komitmen serta kebijaksanaan Ismail Sabri amat diperlukan ketika ini sebagai Perdana Menteri.

Ini supaya beliau dapat mengemudi negara ke arah yang lebih baik untuk menyelesaikan pandemik COVID-19, ekonomi negara dan kelangsungan hidup rakyat yang amat tertekan ketika ini.


Rasuah di Malaysia ibarat barah tahap empat

KEDUDUKAN Malaysia dalam Indeks Persepsi Rasuah (CPI) bagi tahun 2020 jatuh ke tangga 57 daripada 180 negara berbanding tangga 51 pada 2019.

Data ini menunjukkan bahawa rasuah di Malaysia berada pada tahap amat kritikal. Lebih-lebih lagi pendedahan terbaharu rasuah tender kerajaan bernilai RM3.8 billion.

Rasuah di Malaysia ibarat penyakit barah tahap empat yang sukar untuk dirawat.

Setakat ini tidak nampak jalan penyelesaian yang menyeluruh. Kita didedahkan dengan kes-kes rasuah berprofil tinggi tetapi belum kedengaran jalan penyelesaian yang telah dicapai.

Kita belum ada formula untuk membasmi rasuah kerana ianya melibatkan banyak agensi kerajaan, swasta serta badan penguatkuasa.

Apa yang berlaku ialah seolah-olah rasuah menjadi nadi penggerak negara. Begitulah bayangan jenayah rasuah di Malaysia. Ianya telah meresap dalam seluruh sistem pentadbiran awam negara dan sektor swasta.

Kesimpulan paling mudah dan ringkas untuk memahami gejala rasuah di Malaysia ialah apabila tokoh-tokoh politik dan pemimpin masyarakat terlibat dengan rasuah bermakna ianya merupakan pencetus kepada penyebaran rasuah.

Pemimpin dari serendah-rendah kedudukan hingga setinggi-tingginya terlibat dengan rasuah telah cukup menjadikan amalan rasuah nadi dan pencetus penyebaran rasuah.

Tidak cukup hanya dengan kempen antirasuah dan amaran dari pihak berkuasa bahawa rasuah telah berada pada tahap amat kritikal. Amaran dan kempen tersebut ibarat debu yang berterbangan.

Apa yang peliknya, pengamal rasuah di Malaysia masih bebas berbicara, bahkan mereka sedikitpun tidak berasa bersalah. Mereka masih tamak untuk berada di puncak kepimpinan dan masih diberi kepercayaan untuk memimpin negara.

Ustaz Sharipuddin Ab Kadir
Yang Dipertua Ikatan Muslimin Malaysia (ISMA) Pasir Puteh


Mahkamah Israel tolak rayuan ke-2 Khalil Awawdeh

RAMALLAH, 24 Muharram 1444H, Isnin – Mahkamah Agung Israel pada Ahad menolak permohonan rayuan yang dikemukakan untuk pembebasan tahanan Palestin, Khalil Awawdeh meskipun keadaan kesihatannya semakin merosot akibat mogok lapar selama 172 hari.

Menurut Peguam Khalil, Ahlam Hadad, mahkamah menolak rayuan menuntut pembebasan segera anak guamnya, namun mengesahkan keputusan membekukan sementara penahanan pentadbiran ke atasnya.

Mahkamah Israel beranggapan bahawa keputusan ‘penangguhan’ penahanan adalah sesuai untuk keadaan Khalil, dan menekankan pelaksanaan syarat di mana urusan harus sama seperti pesakit di hospital termasuk dibenarkan menerima pelawat tanpa diskriminasi.

Khalil sepatutnya dibebaskan pada 15 September, manakala peguamnya mengemukakan permohonan pembebasan segera kepada mahkamah supaya dia penahanannya berakhir lebih awal iaitu 1 September.

Bagaimanapun, mahkamah menolak permintaan itu selepas Shin Bet memfailkan maklumat sulit kepada hakim.

Pesatuan Banduan menjelaskan bahawa keputusan untuk ‘membekukan’ penahanan Khalil dibuat berdasarkan data perubatan dan laporan daripada hospital yang menunjukkan risiko kepadanya.

Namun, jika keadaan kesihatannya bertambah baik dan tahanan memutuskan untuk meninggalkan hospital, tempoh penahanan pentadbirannya akan diaktifkan serta-merta.

Khalil kini ditahan di hospital Israel, dengan tangannya bergari di katil berikutan kesihatannya yang semakin merosot akibat mogok lapar terlalu lama.

Rakyat Palestin percaya keputusan penggantungan itu adalah satu helah untuk meminta banduan itu menamatkan mogok laparnya sebelum mengembalikan semula perintah tahanan pentadbiran.-  Agensi


PDRM tidak kesan sebarang gerakan boleh gugat ketenteraman negara

KUALA LUMPUR, 7 Safar 1442H, Jumaat – Polis Diraja Malaysia (PDRM) tidak mengesan sebarang gerakan yang boleh menggugat ketenteraman negara susulan dakwaan yang dibuat oleh seorang ahli politik baru-baru ini berhubung perubahan kerajaan.

Timbalan Ketua Polis Negara Datuk Seri Acryl Sani Abdullah Sani berkata PDRM juga melihat perkara itu sebagai percaturan politik dalam kalangan ahli-ahli politik negara ini.

“…setakat ini walaupun banyak komen-komen dalam media sosial namun tidaklah sampai menjejaskan isu-isu keselamatan dan ketenteraman awam.

“Rata-rata rakyat Malaysia kini telah matang dan tahu menilai dengan lebih baik mengenai isu-isu yang melanda negara ketika ini,” katanya kepada Bernama hari ini.

Pada Rabu lepas, Ketua Pembangkang Datuk Seri Anwar Ibrahim dilaporkan mendakwa beliau mendapat sokongan ‘kukuh dan meyakinkan’ daripada ahli parlimen untuk mengambil alih tampuk pemerintahan negara.

Susulan itu Perdana Menteri Tan Sri Muhyiddin Yassin mengeluarkan kenyataan bahawa kerajaan Perikatan Nasional yang diterajuinya masih kukuh dan beliau masih lagi Perdana Menteri. – Bernama


Israel-Maghribi tandatangan perjanjian penerbangan?

RABAT, 9 Jamadilakhir 1442H, Jumaat – Israel dan Maghribi menandatangani perjanjian pada Khamis untuk mengendalikan penerbangan langsung antara negara masing-masing, menurut akhbar tempatan.

Perkara itu didedahkan akhbar Yedioth Ahronoth tanpa menjelaskan butiran lanjut mengenai perjanjian.

Difahamkan, pihak berkuasa Maghribi juga masih belum memberikan sebarang kenyataan berhubung laporan perjanjian itu.

Ia adalah perjanjian penerbangan ketiga yang ditandatangani baru-baru ini antara Israel dengan negara-negara Arab, setelah Emiriah Arab Bersatu (UAE) dan Bahrain.

Pada 10 Disember lalu, bekas Presiden Amerika Syarikat (AS), Donald Trump mengumumkan bahawa Maghribi dan Israel bersetuju untuk menormalkan hubungan.

Maghribi menjadi negara Arab keempat yang bersetuju untuk normalisasi dengan Israel pada tahun 2020, selepas UAE, Bahrain dan Sudan. – Agensi


Permohonan UPUOnline dilanjut hingga Rabu depan

BANGI, 17 Syaaban 1442H, Rabu – Tarikh tutup permohonan UPUOnline bagi kemasukan ke institusi pengajian tinggi awam (IPTA) dan Institusi Latihan Kemahiran Awam (ILKA) sesi akademik 2021/2022 dilanjutkan sehingga jam 5 petang 7 April ini.

Menteri Pengajian Tinggi, Datuk Seri Dr Noraini Ahmad berkata, keputusan itu diambil kerana kementeriannya prihatin dengan kekangan masa dihadapi pemohon berikutan anjakan masa jadual peperiksaan bagi lepasan Sijil Pelajaran Malaysia (SPM) dan Sijil Tinggi Persekolahan Malaysia (STPM) serta setarafnya.

“Sehubungan itu, permohonan kemasukan ke IPTA dan ILKA sesi akademik 2021/2022 boleh dibuat terus di laman sesawang upu.mohe.gov.my sehingga tarikh tutup ditetapkan.

“KPT berharap keputusan ini dapat memberikan kelonggaran masa dan memudahkan urusan pemohon untuk melanjutkan pengajian,” katanya dalam kenyataan, hari ini.

Sebelum ini, permohonan bagi UPUOnline dibuka pada 4 Januari lalu hingga 31 Mac bagi SPM, STPM, Asasi dan Sijil Tinggi Agama Malaysia (STAM); lepasan matrikulasi serta lepasan diploma.


Pesakit COVID-19 maut terjun bangunan Hospital Queen Elizabeth

KOTA KINABALU, 5 Rabiulawal 1442H, Khamis – Seorang wanita berusia 63 tahun yang disahkan positif COVID-19 ditemui mati setelah dipercayai terjun dari tingkat lapan bangunan Hospital Queen Elizabeth (HQE) I, di sini malam tadi.

Ketua Polis Daerah Kota Kinabalu, ACP Habibi Majinji berkata kejadian itu berlaku pada pukul 9.15 malam dan wanita warga tempatan itu dikatakan terjun menerusi tingkap dari tingkat lapan bangunan hospital berkenaan.

“Kita menerima laporan daripada pihak hospital pukul 9.30 malam. Siasatan awal mendapati mangsa dimasukkan ke hospital berkenaan pada 13 Oktober lepas selepas disahkan positif COVID-19 .

“Selepas mendapatkan rawatan lanjut, mangsa disahkan bebas penyakit berkenaan dan dijadualkan untuk dikeluarkan dari hospital berkenaan hari ini,” katanya ketika dihubungi, di sini, hari ini.

Beliau berkata mayat mangsa kini ditempatkan di Jabatan Forensik HQE I, sementara menunggu siasatan lanjut.

“Siasatan termasuk mengenal pasti punca mangsa terjun dan mencari saksi di tempat kejadian,” katanya. – Bernama


Tanah runtuh: Kerajaan sedia rumah sementara untuk kakitangan SPRM

KUALA LUMPUR, 6 Syawal 1444H, Khamis – Kerajaan akan menyediakan 19 unit kediaman bagi menempatkan semua kakitangan dan pegawai Suruhanjaya Pencegahan Rasuah Malaysia (SPRM) serta keluarga mereka yang terjejas akibat kejadian kejadian tanah runtuh berhampiran Akademi Pencegahan Rasuah Malaysia (MACA).

Ketua Pengarah Perkhidmatan Awam, Datuk Dr Zulkapli Mohamad berkata, kediaman itu disediakan berhampiran dengan akademi berkenaan selain beberapa kemudahan kerajaan lain turut digunakan untuk memastikan operasi akademi tersebut terus berjalan lancar.

“Saya bersama Ketua Setiausaha Kementerian Kerja Raya (Datuk Seri Hasnol Zam Zam) dan Timbalan Ketua Pengarah Kerja Raya Jabatan Kerja Raya (JKR) (Zulkipli Nasri) buat keputusan untuk beri kemudahan penginapan kepada mereka yang terlibat.

“Jadi kita sediakan 19 rumah untuk pindahkan mereka ke kawasan berdekatan tempat kerja mereka. Buat masa ini, kita tidak benarkan mereka tinggal di sini,” katanya kepada pemberita selepas meninjau lokasi runtuhan di sini hari ini.

Sebelum ini, MACA telah mengosongkan seluruh kawasan akademi itu dengan memindahkan 45 individu susulan kejadian tanah runtuh tersebut pada kira-kira 1.30 tengah hari, Selasa lepas.

Ia melibatkan 22 pegawai, 16 pekerja pembersihan dan tujuh penghuni kuarters termasuk keluarga pegawai yang dipindahkan dari bangunan MACA ke kawasan selamat.

Sementara itu, Zulkapli berkata, satu jalan alternatif juga dibina buat sementara waktu bagi memudahkan pegawai terlibat menjalankan tugas seperti biasa serta untuk mengeluarkan kenderaan MACA dari kawasan akademi itu dengan kerja-kerja pembinaan dijangka mengambil masa dua minggu.

Selain itu, katanya kerja-kerja pemasangan alat pengesan pergerakan tanah di lokasi runtuhan dilakukan bermula hari ini bersama-sama kerja-kerja pembersihan runtuhan.

“Kita akan pasang sensor untuk pantau sama ada pergerakan tanah atau tidak. Dari situ kita akan buat reka bentuk yang betul dan dalam sesingkat mungkin akan cuba buat balik akses sebagaimana sedia ada… bergantung kepada keadaan tanah,” katanya.

Penilaian dan analisis bersama JKR dan Jabatan Bomba dan Penyelamat Malaysia semalam mengekalkan keputusan siasatan awal sebelum ini yang mendapati punca kejadian pada Selasa lepas adalah disebabkan dua faktor utama iaitu takungan air di sebelah pagar MACA serta kebocoran paip di bawah tanah yang telah berusia 40 tahun.- Bernama


Konvoi ketiga 20 trak bantuan masuk Gaza

GAZA, 9 Rabiulakhir 1445H, Selasa – Konvoi ketiga 20 trak bantuan memasuki persimpangan Rafah dari Mesir ke Semenanjung Gaza yang dikepung pada Isnin, menurut jurucakap Palestin di terminal itu.

“20 trak yang membawa bantuan kemanusiaan dibenarkan masuk ke Gaza melalui persimpangan Rafah,” kata Wael Abu Mohsen kepada agensi berita Anadolu.

Agensi berita Mesir, MENA turut mengesahkan bahawa konvoi ketiga trak bantuan memasuki terminal ke Gaza.

Katanya, trak itu membawa muatan bantuan bahan makanan, air, ubat-ubatan dan bekalan perubatan lain.

“10 trak bantuan lain sedang disediakan,” kata MENA.

Terdahulu, dua konvoi 34 trak bantuan telah pun memasuki Gaza dari Mesir sejak dua hari lalu.

Pertubuhan Bangsa-Bangsa Bersatu (PBB) berkata, Semenanjung Gaza memerlukan kira-kira 100 trak bantuan setiap hari untuk menangani keperluan kemanusiaan yang semakin meningkat di wilayah itu.

Ini selepas tentera pengganas Israel melancarkan kempen pengeboman tanpa henti di Semenanjung Gaza sejak 7 Oktober lalu

Serangan ganas Israel menyebabkan 2.3 juta penduduknya berada di bawah kepungan dan berdepan sekatan bekalan makanan, bahan api serta perubatan.

Sehingga kini, lebih 5,000 rakyat Palestin di Gaza syahid akibat serangan ‘ganas’ rejim.- Agensi


300 penggubal undang-undang AS mahu bantuan kepada Israel diteruskan

WASHINGTON, 12 Ramadan 1442H, Sabtu – Seramai 300 penggubal undang-undang Amerika Syarikat (AS) mahu bantuan Washington kepada Israel diteruskan tanpa syarat atau pengurangan.

Ia dinyatakan seminggu selepas Anggota Kongres Demokrat Minnesota, Betty McCollum mengatakan bahawa beliau akan memperkenalkan rang undang-undang yang menyekat rejim Tel Aviv daripada menggunakan dana AS untuk melanggar hak-hak Palestin.

Para penggubal undang-undang, dalam surat yang ditujukan kepada Ketua Jawatankuasa Peruntukan Rumah, Rosa DeLauro, pada hari Khamis mendakwa bahawa bantuan itu diperlukan bagi Israel untuk mempertahankan diri daripada apa yang mereka anggap kononnya sebagai ‘ancaman yang berterusan.’

Kenyataan itu diketuai oleh Michael McCaul, anggota Republikan tertinggi dalam Jawatankuasa Luar Negeri, dan ketua Demokrat dari jawatankuasa kecil di Timur Tengah, Ted Deutsch.

Surat itu, bagaimanapun, tidak menyentuh dasar Israel terhadap rakyat Palestin.

Sebaliknya, ia hanya menggambarkan Israel sebagai mangsa pasif daripada ancaman serius. – Agensi


Annuar Musa sedia tolak pelawaan jika PAS tawar kerusi luar Kelantan

Oleh Zuhayati Yazid

BANGI, 27 Zulkaedah 1444H, Jumaat – Pengerusi Muafakat Nasional (MN), Tan Sri Annuar Musa sedia untuk menolak sekiranya ditawarkan PAS untuk bertanding di kerusi luar Kelantan pada pilihan raya negeri (PRN), tidak lama lagi.

Beliau berkata, perjuangannya kepada rakyat Kelantan terutama di kawasannya masih diutamakan dan diperlukan.

Justeru, Bekas Setiausaha Agung Barisan Nasional (BN) itu berkata, beliau mahu mengabdikan diri kepada pengundi lama selain membawa pembangunan di kawasan tersebut.

“Saya seorang yang istiqamah dan setia jadi sekiranya ditawarkan kerusi di kawasan lain saya akan menolak secara baik kerana perjuangan saya masih tertumpu di kawasan lama iaitu di Ketereh.

“Tetapi saya tidak mengharap dan meletak harapan yang tinggi, kalau ada itu bonus kerana perjuangan saya ikhlas bukan mengharapkan kuasa dan kedudukan.

“Walaupun tujuh penggal dan pernah tiga kali kalah di kawasan sendiri namun perjuangan tetap diteruskan bagi membalas jasa dan pengorbanan pengundi di kawasan tersebut,” katanya dalam rancangan Pertiwi Podcast : Eksklusif Bersama Tan Sri Annuar Musa, semalam.

Mengulas lanjut, bekas Ahli Parlimen Ketereh itu memberi jaminan akan membawa lebih ramai pengikut bersama PAS pada PRN tidak lama lagi terutama daripada golongan muda.

Pada masa sama, beliau melihat penghijrahan dirinya memberi kekuatan kepada pengundi muda khususnya, selepas beliau semakin yakin dengan parti itu yang dilihat mendapat sokongan orang Melayu, selain lebih kukuh dan dominan dalam perjuangan.

“Perpindahan saya kepada PAS banyak memberi kepercayaan anak-anak muda yang sudah tertarik dengan parti ini selepas tidak yakin dengan UMNO semakin hilang perjuangan sebenar,” katanya.

Katanya, jaminan itu diberikan selepas ramai rakan-rakan perjuangan dalam UMNO menyuarakan kekecewaan terhadap pimpinan utama parti itu yang disifatkan tidak menunaikan janji.


Sokongan rakyat Palestin terhadap Hamas semakin meningkat

GAZA, 6 Zulkaedah 1442H, Khamis – Sokongan terhadap Pergerakan Perjuangan Islam Palestin (Hamas) yang berpusat di Gaza semakin meningkat sejak Perang Pedang al-Quds dengan rejim Zionis Israel baru-baru ini.

Menerusi tinjauan yang dilakukan Pusat Penyelidikan Dasar dan Kajian Strategik Palestin (Masarat), 77 peratus responden mengatakan Hamas telah menang dalam perang menentang rejim penjajah Israel, lapor rangkaian berita Lubnan, al-Mayadeen.

Kajian itu, yang merangkumi wawancara peribadi dengan 1,200 rakyat Palestin di Tebing Barat dan Gaza yang dijajah, mendapati sekitar 53 peratus percaya Hamas berhak mewakili dan memimpin rakyat Palestin, sementara hanya 14 peratus yang mengatakan hal yang sama mengenai parti politik Fatah.

Menurut tinjauan itu, 65 peratus responden Palestin mengatakan bahawa dengan melancarkan roket, Hamas berjaya memaksa Israel menghentikan pemindahan keluarga kejiranan Sheikh Jarrah di Baitulmaqdis.

Lebih 250 penduduk Palestin, termasuk 66 kanak-kanak, terbunuh dalam pengeboman Israel di Semenanjung Gaza yang padat penduduknya.

Pengeboman Israel juga membawa kehancuran meluas ke wilayah yang sudah miskin itu.

Sebagai tindak balas terhadap serangan udara Israel, pejuang Palestin menembak ribuan roket ke wilayah yang dijajah Israel.

Tidak tahan dengan serangan itu, Israel mengumumkan gencatan senjata sepihak pada 21 Mei setelah perang 11 hari, yang diterima oleh gerakan pejuang Palestin melalui perantaraan Mesir.

Tindak balas Hamas terhadap pencerobohan Israel disambut baik oleh ramai rakyat Palestin di dalam dan di luar Gaza.

Walaupun berlaku gencatan senjata, rejim di Tel Aviv telah meneruskan tindakan ganasnya terhadap rakyat Palestin, mendorong pemimpin Hamas, Yahya al-Sinwar untuk memberi amaran bahawa jika perang lain meletus antara puak Israel dan Palestin, ia akan mengubah wajah Asia Barat. – Agensi


Mahkamah Persekutuan mula dengar permohonan semakan Najib batal sabitan kes SRC

PUTRAJAYA, 26 Jamadilakhir 1444H, Khamis – Mahkamah Persekutuan hari ini mula mendengar permohonan Datuk Seri Najib Tun Razak untuk menyemak semula keputusan terdahulu tertuduh yang mengekalkan sabitan dan hukuman penjara 12 tahun serta denda kerana penyelewengan RM42 juta dana SRC International Sdn Bhd.

Bekas perdana menteri itu memohon untuk membatalkan keputusan yang dibuat oleh panel lima hakim Mahkamah Persekutuan yang diketuai Ketua Hakim Negara Tun Tengku Maimun Tuan Mat pada 23 Ogos tahun lepas atau agar rayuannya didengar semula.

Ketua Hakim Sabah dan Sarawak Datuk Abdul Rahman Sebli mempengerusikan panel lima hakim terdiri daripada Hakim Mahkamah Persekutuan Datuk Vernon Ong Lam Kiat, Datuk Rhodzariah Bujang dan Datuk Nordin Hassan.

Sementara itu, Hakim Mahkamah Rayuan Datuk Abu Bakar Jais telah dipilih untuk berada di bangku simpanan berdasarkan Perkara 122 (2) Perlembagaan Persekutuan, demi kepentingan keadilan.

Najib, 69, diwakili peguam Tan Sri Muhammad Shafee Abdullah manakala Timbalan Pendakwa Raya ad hoc Datuk V.Sithambaram bertindak sebagai pihak pendakwaan.

Ini adalah percubaan terakhir Najib melalui prosiding mahkamah untuk mengetepikan keputusan itu.

Bekas Ahli Parlimen Pekan itu juga telah memfailkan petisyen memohon pengampunan diraja atas sabitan beliau dalam kes SRC International.

Selain itu,  Najib melalui Tetuan Shafee & Co pada 5 Jan memfailkan petisyen di kepada Kumpulan Kerja Majlis Hak Asasi Manusia Pertubuhan Bangsa-Bangsa Bersatu Mengenai Penahanan Arbitrari (UNWGAD).

Petisyen itu difailkan di pejabat Suruhanjaya Tinggi Geneva melalui penghujahan digital dan beliau memohon pembebasan atau perbicaraan semula berikutan pendengaran rayuan Mahkamah Persekutuan yang didakwanya mempunyai kecacatan serius dan bertentangan dengan peraturan keadilan antarabangsa. – Bernama


7 maut termasuk kanak-kanak dalam letupan bangunan di Dhaka

DHAKA, 17 Zulkaedah 1442H, Isnin – Sekurang-kurangnya tujuh termasuk seorang kanak-kanak maut dan hampir 50 yang lain cedera dalam insiden letupan membabitkan sebuah bangunan tiga tingkat di ibu negara Bangladesh, di sini pada malam Ahad.

Ketua Pengarah Bomba dan Pertahanan Awam Bangladesh, Sazzad Hussain berkata, pihaknya membentuk jawatankuasa siasatan untuk mengenal pasti punca letupan berlaku.

Memetik laporan awal polis, jumlah korban disahkan dan memaklumkan mangsa cedera kini dipindahkan ke hospital awam utama negara itu.

Sementara itu, saksi kejadian mendakwa mendengar bunyi letupan kuat sekitar jam 7.30 petang waktu tempatan.

“Dalam hidup saya tak pernah dengan bunyi menggerunkan dan melihat tingkap bangunan di sekitarnya pecah,” kata Shamsul Alam salah seorang saksi kejadian.

13 unit perkhidmatan bomba dikerah dalam operasi menyelamat bersama dengan anggota agensi penguatkuasaan undang-undang lain.

Kejadian letupan itu menyebabkan kesesakan lalu lintas di kawasan sekitar selama berjam-jam yang turut menjejaskan sebahagian besar wilayah Dhaka. – Agensi


Kementerian Perpaduan Negara gubal Akta Muzium: Aaron

KUALA LUMPUR, 15 Safar 1445H, Jumaat – Kementerian Perpaduan Negara sedang menggubal akta baharu yang dikenali sebagai Akta Muzium bagi mengawal selia aktiviti berkaitan muzium di seluruh negara.

Menteri berkenaan, Datuk Aaron Ago Dagang berkata, akta yang antara lain akan mewajibkan setiap muzium mendaftarkan semua koleksi negara bagi tujuan rujukan dan penetapan standard dalam setiap pameran, dijangka dibentangkan di Parlimen hujung tahun ini.

“Kita ingin adakan Akta Muzium untuk memelihara kehendak muzium ini supaya kita boleh adakan apa yang kita hendak untuk muzium pada masa hadapan,” katanya kepada pemberita selepas merasmikan sambutan 60 Tahun Muzium Negara dan melancarkan kapsul masa di sini hari ini.

Kapsul masa yang mengumpulkan koleksi suara, harapan dan impian warga muzium bagi masa hadapan, akan dibuka pada 2063 ketika sambutan Muzium Negara yang ke-100.

Ketika ini semua muzium di seluruh negara bergantung kepada Akta Warisan Kebangsaan 2005 (Akta 645) iaitu akta penguatkuasaan bagi pemuliharaan dan pemeliharaan warisan tanah air.

Dalam perkembangan lain, Aaron berkata, Jabatan Muzium Malaysia akan memulakan kaedah pembayaran tanpa tunai bagi pembelian tiket masuk ke premis berkenaan di seluruh negara dalam masa terdekat.

Beliau turut mengumumkan tiket masuk percuma ke Muzium Negara selama tiga hari bagi warga Malaysia pada 2 dan 3 September serta pada 16 September sempena Hari Malaysia 2023.

Sempena sambutan 60 Tahun Muzium Negara, dua pameran utama diadakan iaitu Pameran 60 Tahun Muzium Negara: Satu Retrospektif yang memaparkan perjalanan Muzium Negara sepanjang enam dekat bermula 1963.

Satu lagi pameran adalah Pameran Malaysia Tanah Airku yang merupakan satu interpretasi menggambarkan aspek sejarah, kebudayaan dan alam semula jadi Malaysia melalui persembahan panel grafik serta budaya material seperti artifak. – Bernama


Palestin terima cukai pendapatan ‘disekat’ lebih AS$1 bilion

RAMALLAH, 17 Rabiulakhir 1442H, Khamis – Pihak Berkuasa Palestin (PA) menerima lebih AS$1 bilion – cukai pendapatan yang disekat – oleh negara haram Israel.

Dalam satu kenyataan di laman Twitter semalam, Menteri Hal Ehwal Dalam Negeri, Hussien Al-Sheikh mengesahkan perkara itu dan berkata, wang yang diterima adalah yang pertama sejak bulan Jun.

Mei lalu, PA telah berhenti menerima cukai pendapatan, yang telah dikumpul oleh Israel atas nama mereka.

Perkara itu berlaku setelah Presiden Palestin, Mahmoud Abbas mengumumkan untuk menghentikan semua perjanjian bersama Israel, sebagai tindak balas terhadap rancangan rejim Zionis meluaskan jajahan di Tebing Barat yang diduduki.

Keadaan itu memaksa PA meminjam wang daripada bank tempatan bagi membayar gaji pekerjanya.

Bagaimanapun, PA baru-baru ini bertindak menyambung semula hubungan dengan Israel setelah negara haram itu menangguhkan rancangan jahat merampas kawasan yang didudukinya.

Sementara itu, Perdana Menteri Palestin, Mohammed Shtayyeh pada Isnin menegaskan bahawa rakyat negara itu berhak ke atas dana berkenaan, yang diharap dapat membantu meringankan krisis ekonomi Palestin.

“Kerajaan akan mengambil semua ‘hutang’ itu. Mereka telah bersabar selama berbulan-bulan dan hanya tinggal sedikit masa sahaja lagi untuk menjelaskan semuanya (membayar gaji pekerja), “ katanya.

PA terpaksa memotong gaji penjawat awam ketika kehilangan pendapatan itu di tengah-tengah negara itu bergelut dengan krisis ekonomi dan wabak pandemik COVID-19. – Agensi


Dua lelaki ditahan hina Hari Jawi

KUALA LUMPUR, 23 Zulkaedah 1441H, Rabu- Polis menahan dua lelaki yang disyaki membuat komen memperlekeh pengumuman kerajaan berkenaan hari Jumaat sebagai ‘Hari Jawi’ menerusi media sosial, dalam dua serbuan di Perak dan Pulau Pinang, semalam dan hari ini.

Timbalan Pengarah (Siasatan/Perundangan) Jabatan Siasatan Jenayah Bukit Aman DCP Mior Faridalathrash Wahid berkata, dua lelaki berusia 25 dan 35 tahun itu masing-masing ditahan di Tanjung Rambutan, Perak dan Butterworth, Pulau Pinang.

Beliau berkata, kedua-dua mereka dibawa ke Ibu Pejabat Polis Kontinjen Johor untuk siasatan mengikut Seksyen 505 (c) Kanun Keseksaan dan Seksyen 233 Akta Komunikasi 1998.

“Kedua-dua mereka ini ditahan dan direman kerana memuat naik kenyataan di laman sosial berhubung hari Jumaat sebagai Hari Jawi.

“Seorang lagi individu yang berkaitan dengan kes ini sedang dicari bagi membantu siasatan dan polis sudah mengenal pasti identiti lelaki berkenaan,” katanya kepada pemberita.

Ahad lepas, satu kertas siasatan dibuka selepas laporan polis dibuat di Kluang, Johor berhubung komen netizen yang memperlekeh hari Jumaat diumumkan sebagai ‘Hari Jawi’.

Sebelum ini, Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri mengumumkan Jumaat sebagai Hari Jawi dalam usaha mengekal dan memperkasa sebahagian tradisi dan kebudayaan yang membentuk Malaysia sehingga hari ini.

Dalam perkembangan lain, Mior Faridalathrash berkata, pihaknya akan mendapatkan pendapat pakar sejarah berhubung buku yang dikaitkan dengan dakwaan penghinaan terhadap Jata Negara bagi membantu siasatan.

“Siasatan mendapati ada beberapa artikel dalam buku itu berunsur hasutan dan kita akan mendapatkan pakar sejarah tempatan dalam masa terdekat,” katanya.

Beliau berkata, lapan penulis buku itu sudah dipanggil semalam untuk memberi keterangan.

Katanya lagi, kertas siasatan akan diserahkan kepada Timbalan Pendakwa Raya pada minggu depan untuk tindakan selanjutnya.

Sebelum ini, media melaporkan pereka gambar dan penerbit buku sudah hadir memberi keterangan bagi melengkapkan siasatan kes berkenaan.

Pada 30 Jun lepas, polis menyerbu sebuah syarikat percetakan di Petaling Jaya dan merampas sejumlah 313 naskhah buku didakwa menghina Jata Negara.

Setakat ini, polis sudah menerima 203 laporan berhubung isu berkenaan dan empat kertas siasatan dibuka mengikut Seksyen 5 Akta Lambang dan Nama 2016, Seksyen 4(1) Akta Hasutan 1948 dan Seksyen 8(1) Akta Mesin Cetak dan Penerbitan 1984 serta Seksyen 233 Akta Komunikasi dan Multimedia 1998. -Bernama


Keluarga Adib terima ex-gratia RM1.5 juta

BANGI, 16 Syaaban 1443H, Sabtu – Kerajaan sudah membayar ex-gratia sebanyak RM1.5 juta kepada keluarga Allahyarham Muhammad Adib Mohd Kassim.

Perdana Menteri Datuk Seri Ismail Yaakob berkata, bayaran itu telah dilunaskan pada 29 November 2021.

Katanya kes kematian itu, kini sedang disiasat secara menyeluruh dan diberikan pembelaan sewajarnya.

Beliau berkata demikian ketika ucapan penggulungan Naib Presiden pada Perhimpunan Agung UMNO di Pusat Dagangan Dunia (WTC), hari ini.

Jawatankuasa khas siasatan membentangkan laporan interim pada 15 Mac 2022.

Dalam pada itu, Ismail Sabri menegaskan akan mengambil tindakan berhubung pendedahan buku bekas Peguam Negara, Tan Sri Tommy Thomas.

Menurutnya, Pasukan Petugas Khas (PPK) sedang mengambil tindakan termasuk memanggil pihak yang terbabit.

“Laporan interim akan dibentangkan pada bulan depan,” katanya.


Tun M ramal PN menang mudah 5-1

LANGKAWI, 10 Muharam 1445H, Jumaat – Bekas Perdana Menteri, Tun Dr Mahathir Mohamad meramalkan Perikatan Nasional (PN) akan menang mudah 5-1 dalam Pilihan Raya Negeri (PRN) pada 12 Ogos depan.

Beliau berkata, pakatan yang diketuai Tan Sri Muhyiddin Yassin mempunyai masa depan yang cerah dalam menguasai lima DUN termasuk Kelantan, Terengganu, Kedah, Selangor dan Negeri Sembilan.

“Saya rasa PN mempunyai potensi besar di mana mereka boleh memenangi semua negeri pantai timur (Kelantan dan Terengganu), selain Kedah, Selangor dan Negeri Sembilan.

“Tetapi mungkin mereka tidak boleh memenangi Pulau Pinang,” katanya pada sidang media selepas Perhimpunan Hari Usahawan Sosial ke-13 di sini, hari ini.

Dr Mahathir berkata, ramalannya dibuat berdasarkan sentimen dalam kalangan pengundi tua, khususnya Melayu di kawasan luar bandar.

“Sentimen pengundi Melayu tidak sama seperti semasa pilihan raya umum lalu kerana ramai daripada mereka berasa ragu-ragu mengenai masa depan mereka.

“Mereka melihat ekonomi tidak bertambah baik, mereka masih miskin dan merasai tekanan, dan pada masa sama, mereka tidak mendapat bimbingan atau sokongan daripada kerajaan bagaimana mereka boleh maju,” katanya seperti dilapor NST.

Sementara itu, diminta mengulas mengenai kemungkinan peningkatan jumlah calon Bebas pada pilihan raya 12 Ogos, Dr Mahathir berkata, mereka yang berbuat demikian hanya mahu menjejaskan proses pilihan raya.

“Ia akan menjadikan pilihan raya seolah-olah sesuatu yang tidak serius. Saya tidak nampak calon bebas mampu melakukan apa-apa.

“Mungkin (jika menang) mereka boleh pergi ke Parlimen dan bercakap, tetapi mereka tidak akan membawa apa-apa kesan kerana mereka tidak mewakili majoriti rakyat.

“Pilihan raya adalah untuk membentuk kerajaan, bukan semata-mata untuk menjadi wakil rakyat, katanya.


Lira Turki kembali cecah paras tinggi

ANKARA, 16 Jamadilawal 1443H, Selasa – Lira Turki melonjak tinggi selepas Presiden Erdogan memperkenalkan siri langkah yang meringankan beban mata wang, sambil berikrar meneruskan dasar kadar rendah yang membawa kepada kejatuhan mata wang.

Lira, yang turun lebih daripada 11 peratus pada sekitar 18.4 berbanding dolar sebelum ini, mengukuh kira-kira 10 peratus selepas pengumuman Erdogan.

Ia didagangkan pada 14.90 berbanding dolar pada jam 6.31 petang waktu tempatan.

Pemulihan berlaku apabila dolar berada di bawah tekanan susulan hasil Perbendaharaan Amerika Syarikat (AS) merosot berikutan tamparan terhadap rancangan perbelanjaan Demokrat di Washington dan kebimbangan mengenai penyebaran varian Omicron yang berterusan.

Bercakap selepas mesyuarat Kabinet, Erdogan berkata, langkah itu akan memastikan rakyat tidak perlu menukar lira mereka kepada mata wang asing berikutan kejatuhan lira, termasuk janji jaminan deposit.

“Kami membentangkan alternatif kewangan baharu kepada rakyat yang ingin mengurangkan kebimbangan mereka berpunca daripada kenaikan kadar pertukaran apabila mereka menilai simpanan mereka.

“Dengan pemotongan kadar faedah, kita semua akan melihat bagaimana inflasi akan mula jatuh dalam beberapa bulan.

“Negara ini tidak lagi menjadi syurga bagi mereka yang menambah wang mereka dengan kadar faedah yang tinggi, ia tidak akan menjadi syurga import,” katanya.

Beliau juga meminta semua pihak yang mempunyai wang, akses kepada kewangan untuk menyumbang kepada pelaburan dan berikrar langkah bagi membantu pengeksport dan pesara.

Desakan Presiden Turki itu untuk 500 mata asas pemotongan kadar faedah sejak September telah mencetuskan krisis mata wang terburuk negara itu dalam dua dekad, dengan lira jatuh 35 peratus dalam 30 hari terakhir.

Ahli ekonomi menyifatkan model kadar rendahnya sebagai melulu dan berkata, inflasi akan melonjak melebihi 30 peratus tahun depan. – Agensi


Puluhan rentung depoh bahan api di Benin meletup

COTONOU, 8 Rabiulawal 1445H, Ahad – Sekurang-kurangnya 34 orang maut di Benin berhampiran sempadan Nigeria pada Sabtu apabila sebuah depoh bahan api seludup meletup.

Tragedi itu mengakibatkan kepulan asap hitam menjulang ke udara dan meninggalkan puluhan mayat yang rentung di tapak kejadian.

Menurut penduduk tempatan, kebakaran berlaku di sebuah gudang bahan api seludup di bandar Seme Podji di selatan Benin, yang mana kereta, motosikal dan teksi beca mengunjunginya untuk mendapatkan bekalan.

Nigeria adalah pengeluar minyak utama dan penyeludupan bahan api adalah perkara biasa di negara itu dan di sepanjang sempadannya, dengan kilang penapisan haram, pembuangan bahan api dan saluran paip kadangkala menyebabkan kebakaran.

Menteri Dalam Negeri Benin, Alassane Seidou memberitahu pemberita kebakaran serius berlaku di bandar itu, namun belum memberi butiran bagaimana ia berlaku.

“Malangnya, kami merekodkan 34 kematian termasuk dua bayi. Mayat mereka rentung dan punca kebakaran adalah disebabkan bahan bakar seludup,” katanya.

Katanya, 20 lagi mangsa sedang dirawat di hospital, termasuk beberapa yang berada dalam keadaan serius.

Sejak beberapa dekad lalu, petrol bersubsidi Nigeria diangkut secara haram melalui jalan raya ke negara jiran, terutamanya Benin, yang mana ia dijual semula di pasaran gelap oleh sindiket. – Agensi


Sabah, Sarawak akan raih manfaat daripada limpahan ekonomi ibu negara baharu Indonesia

JAKARTA, 24 Syaaban 1443H, Ahad – Sabah dan Sarawak akan mendapat manfaat daripada keputusan Indonesia untuk memindahkan ibu negaranya dari Jakarta ke Kalimantan, yang dijangka bermula pada suku pertama 2024.

Ini dinyatakan dalam taklimat oleh Dewan Perniagaan dan Perindustrian Jakarta (KADIN) pada sesi meja bulat dengan Menteri di Jabatan Perdana Menteri (Hal Ehwal Sabah dan Sarawak), Datuk Seri Dr Maximus Ongkili dan Menteri di Jabatan Perdana Menteri (Ekonomi), Datuk Seri Mustapa Mohamed.

“Pemindahan ibu negara Indonesia dijangka memberi limpahan ekonomi dan pembangunan yang akan memberi manfaat kepada Sabah dan Sarawak melalui ekonomi sempadan,” kata Ongkili.

Turut hadir pada sesi itu ialah Kuasa Usaha Kedutaan Malaysia di Indonesia, Adlan Mohd Shaffieq.

KADIN ialah organisasi yang terdiri daripada dewan dan persatuan perniagaan Indonesia yang memberi tumpuan kepada semua perkara berkaitan dengan perdagangan nasional dan antarabangsa, industri dan perkhidmatan.

Dengan 34 dewan serantau dan 524 cawangan, ia adalah satu-satunya organisasi perniagaan di seluruh negara yang diberi mandat oleh pihak berkuasa Indonesia untuk bercakap bagi pihak perniagaan swasta, berhubung dengan pegawai kerajaan dan meliputi semua sektor yang berkaitan.

Ongkili, yang mengetuai delegasi Malaysia untuk lawatan rasmi selama seminggu ke Indonesia, menekankan bahawa KADIN sedang mengusahakan beberapa perkara dengan kerajaan Malaysia untuk meningkatkan hubungan dua hala dan ekonomi.

Katanya, terdapat keperluan untuk membangunkan infrastruktur yang lebih baik dan mewujudkan kawalan keselamatan yang lebih baik seperti menubuhkan kompleks Kastam, Imigresen, Kuarantin dan Keselamatan di semua pintu masuk di sepanjang sempadan Kalimantan – Sabah dan Sarawak.

Beliau berkata, Sabah dan Sarawak perlu mengambil peluang yang boleh didapati berdasarkan kedudukan kedua-dua negeri itu yang berdekatan dengan ibu negara Indonesia yang baharu.

“Kerjasama dua hala antara Malaysia dan Indonesia telah lama wujud, tetapi masih ada ruang untuk ditambah baik,” katanya.

Ongkili dan delegasinya dijadual bertemu dengan pegawai tertinggi di Indonesia untuk membincangkan pelbagai perkara, terutamanya yang berkaitan dengan hubungan dua hala, ekonomi dan isu antarabangsa yang lain.

Pasukan delegasi itu termasuklah Timbalan Ketua Menteri merangkap Menteri Pembangunan Perindustrian Sabah, Datuk Dr Joachim Gunsalam dan Timbalan Ketua Menteri merangkap Menteri Perdagangan Antarabangsa dan Pelaburan Sarawak, Datuk Amar Awang Tengah Ali Hasan.

Menyifatkan lawatan selama seminggu itu sebagai ‘tepat pada masanya dan strategik’, Ongkili berkata, pasukan itu berhasrat untuk mendapatkan maklumat langsung mengenai lokasi ibu negara baharu Indonesia dan jangkaan impaknya kepada ekonomi sempadan antara Kalimantan serta Sabah dan Sarawak.

“Kami turut berharap lawatan itu akan meningkatkan hubungan sedia ada antara kedua-dua negara, supaya kami dapat bekerjasama rapat, dari segi ekonomi, sosial dan politik pada masa depan,” katanya. – Bernama


Tan Sri Abdul Aziz meninggal dunia

KUALA LUMPUR, 29 Safar 1442H, Sabtu – Bekas Menteri Pembangunan Luar Bandar dan Wilayah Tan Sri Abdul Aziz Shamsuddin, 82, meninggal dunia pada kira-kira 11.52 malam tadi.

Perkara itu dimaklumkan dalam satu hantaran di laman Facebook rasmi Majlis Perundingan Melayu (MPM).

“Solat jenazah akan diadakan di Bukit Damansara selepas solat subuh hari Sabtu, 17 Oktober 2020 (hari ini). Namun demikian, kami mohon maaf SOP PKPB hanya mengizinkan 20 orang sahaja untuk melaksanakan solat jenazah.

“Jenazah akan dikebumikan di Gopeng, Perak,” menurut MPM dalam hantaran itu.

Menerusi hantaran itu juga, MPM memohon agar orang ramai dapat mendoakan Allahyarham dan rohnya ditempatkan dalam kalangan orang yang beriman dan para solihin. – Bernama


Sudan lanjut tutup ruang udara hingga 31 Julai

KHARTOUM, 22 Zulhijjah 1444H, Selasa – Sudan pada Isnin masih melanjutkan penutupan ruang udara negara itu sehingga 31 Julai, di tengah-tengah pertempuran berterusan antara tenteranya dan kumpulan separa tentera, Pasukan Sokongan Pantas (RSF).

Pihak Berkuasa Penerbangan Awam dalam satu kenyataan berkata, ruang udara Sudan akan kekal ditutup kepada semua penerbangan sehingga akhir bulan ini.

Katanya, hanya bantuan kemanusiaan dan penerbangan pemindahan akan dikecualikan daripada penutupan itu.

Sudan berdepan pertempuran antara tentera dan RSF sejak April, dalam konflik yang mengorbankan hampir 3,000 orang awam dan mencederakan ribuan yang lain.

Pertubuhan Antarabangsan untuk Migrasi (IOM) menganggarkan bahawa hampir tiga juta orang kehilangan tempat tinggal akibat konflik semasa di Sudan.

Beberapa perjanjian gencatan senjata yang diuruskan oleh pengantara Arab Saudi dan Amerika Syarikat (AS) antara pihak berkonflik gagal menamatkan keganasan di negara itu. – Agensi


Ultra kiasu akan perguna Gerakan desak kerajaan demi kepentingan Cina

Oleh Ainul Illia Meor Suzurudin

BANGI, 2 Rejab 1442H, Ahad – Penyertaan parti Gerakan dalam Perikatan Nasional (PN) tidak menambah apa-apa nilai, sebaliknya hanya menjadi beban kepada pihak kerajaan.

Ini kerana, golongan ultra kiasu hanya akan menggunakan parti perkauman seperti MCA dan Gerakan, membuat desakan kepada kerajaan untuk apa-apa kepentingan kaum Cina.

Pemerhati politik, Ustaz Ir Ts Mohd Khoushaini Hj Mohd Naim yakin penerimaan Gerakan dalam gabungan PN hanyalah demi kepentingan Parti Pribumi Bersatu Malaysia (Bersatu) yang terdesak untuk mengimbangi pengaruh MCA bersama UMNO dalam Barisan Nasional (BN).

Malang sekali, ini tidak lebih hanyalah talian hayat dan strategi politik pemimpin Melayu yang berpecah demi mengekalkan kuasa masing-masing.

“Kenapa perlu diangkat lagi parti Gerakan yang telah ditolak rakyat pada Pilihan Raya Umum ke-14 (PRU14)?,” soalnya.

“Walhal, parti ini juga ditolak di Pulau Pinang, kubu kuat Pakatan Harapan (PH),” katanya kepada Ismaweb.net, hari ini.

Mengikut statistik, beliau berkata, majoriti kaum Cina telah menolak Gerakan dan beralih ke DAP dan MCA.

“Bahkan, Gerakan juga bertindak keluar daripada kerajaan setelah BN kalah.

“Ketika mana BN menjadi kerajaan, majoriti Cina mengundi MCA, ketika mana PH menjadi kerajaan, majoriti Cina mengundi DAP.

“Kini, Gerakan cuba pula masuk ke dalam PN,” katanya mengulas gerak geri parti serpihan MCA itu setiap kali parti yang menguasai kerajaan berubah.

Bagaimanapun hakikatnya, beliau berkata, Gerakan, DAP dan MCA senada dan seirama dalam memperjuangkan kepentingan kaum Cina samada dalam kerajaan ataupun pembangkang.

“Adakah kita lupa keceluparan mereka dalam isu sekolah vernakular, tulisan Jawi, pengiktirafan Sijil Peperiksaan Bersepadu (UEC) dan sebagainya.

“Gerakan pernah melancarkan petisyen membantah tulisan Jawi. Bahkan Gerakan juga pernah menuduh sekolah agama punca kepada perpecahan,” katanya.

Justeru, beliau mendesak supaya pemimpin Melayu tidak lagi terpedaya dengan permainan ini.

“Lebih baik kerajaan PN fokus memperkukuhkan mandat Melayu Islam yang dimiliki dengan kerjasama parti Barisan Jemaah Islamiah Se-Malaysia (BERJASA), Parti Bumiputera Perkasa Malaysia (Putra) dan Parti Ikatan Bangsa Malaysia (Ikatan), demi kestabilan politik dan tonggak kepada keamanan negara.

“Jika tidak, PN juga bakal ditolak oleh majoriti Melayu Islam pada PRU akan datang,” katanya.


Apa perkembangan kes UMANY pertikai kuasa Agong?

Oleh Siti Hafidah Abd Ghaffar

BANGI, 15 Rabiulakhir 1442H, Selasa – Selain mengekalkan status universiti terbaik di negara ini, pihak pentadbiran juga berperanan menjaga kemaslahatan perpaduan kaum mengikut Perlembagaan dan Rukun Negara sedia ada.

Justeru, segala ideologi yang bercanggah perlu dikekang dan diambil tindakan sewajarnya kerana telah mengganggu-gugat perpaduan kaum majmuk di dalam institut mahupun negara.

Atas dasar itu, Kelab Mahasiswa BERJASA (WIBAWA) menggesa semua kakitangan yang bertindak menjaga kemaslahatan Persatuan Pemuda Baru Universiti Malaya (UMANY) secara langsung atau tidak, mengambil tindakan sepatutnya demi menjaga nama baik dan status Universiti Malaya (UM) sebagai salah satu universiti terbaik di Malaysia.

UMANY sebelum ini mencetuskan kontroversi – apabila mempersoal campur tangan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dalam urusan pentadbiran negara.

Pertubuhan itu menyatakan pendiriannya – Agong tidak boleh mencampuri urusan negara tetapi perlu sentiasa menjaga sikap berkecuali dan memainkan peranannya dalam kerangka yang dibenarkan oleh Perlembagaan.

Selepas dikritik teruk dan banyak laporan polis dibuat ke atas pertubuhan itu, UMANY tampil memohon maaf kepada Al-Sultan Abdullah menerusi satu kenyataan di Facebook.

Namun, sehingga hari ini masih lagi tiada tindakan atau perkembangan semasa hasil kenyataan yang telah dikeluarkan oleh pihak UM.

Walhal pada 1 November lalu, UM berkata, pihaknya akan menjalankan siasatan berhubung hantaran di Facebook bertajuk ‘Yang Dipertuan Agong Tidak Sepatutnya Campur Tangan Dalam Hal Ehwal Negara’ yang dimuat naik oleh UMANY.

UM berkata, siasatan lanjut akan dijalankan dengan segera dan pengumuman berkaitan isu berkenaan akan dimuat dari semasa ke semasa.

Sehubungan itu, WIBAWA mengingatkan pihak universiti berkenaan bahawa semua mahasiswa sentiasa menantikan perkembangan semasa dan menilai sejauh mana ‘golongan terpelajar’ UM menyelesaikan hal remeh ini.

Bercakap kepada Ismaweb.net hari ini, pihaknya menilai sejauh mana kuasa parti politik didahulukan berbanding tugas hakiki barisan ilmuan.

“Kami menilai, sejauh mana parti politik menyalahgunakan kuasa demi menjayakan agenda jijik dan kotor di dalam institut pendidikan.

“Jika masih ada ‘golongan terpelajar’ di Universiti Malaya, bubarkan dan haramkan UMANY dari bumi Universiti Malaya,” tegasnya.


Abaikan tuntutan Kor Ming, SMPC bukan seliaan kerajaan: iGuru

Oleh Zuhayati Yazid

BANGI, 10 Ramadan 1443H, Selasa – Tiada keperluan untuk Kementerian Pendidikan (KPM) menyalurkan peruntukan kepada sekolah menengah persendirian Cina (SMPC) memandangkan ia institusi yang tiada kaitan dengan kerajaan.

Sebaliknya, keutamaan KPM ketika ini adalah sekolah-sekolah kerajaan terutamanya yang berada dalam keadaan daif dan memerlukan perhatian segera.

Presiden Ikatan Guru-Guru Muslim Malaysia (iGuru), Ustaz Azizee Mohd Hasan melihat, tidak wajar KPM menuruti tuntutan DAP kerana ia bermotifkan politik semata-mata.

“Abaikan sahaja permintaan tersebut kerana semua sudah tahu sekolah berkenaan bukan lagi selian KPM yang perlu diberikan perhatian.

“Sepatutnya KPM bergerak aktif membangunkan semula sekolah kebangsaan untuk memberikan keselesaan kepada pelajar terutama sekolah-sekolah di pedalaman dan berada dalam keadaan daif dan tidak terurus,” katanya ketika dihubungi Ismaweb.net, hari ini.

Beliau berkata demikian sebagai mengulas gesaan Ahli Parlimen Teluk Intan, Nga Kor Ming supaya kerajaan mempercepatkan peruntukan sebanyak RM15 juta yang telah dijanjikan kepada SMPC di seluruh negara.

Kor Ming membuat perbandingan ketika di zaman Pakatan Harapan (PH) di mana peruntukan RM15 juta disalurkan kepada 61 SMPC dan RM6 juta kepada tiga kolej swasta Cina.

Mengulas lanjut, Ustaz Azizee menyifatkan, tuntutan wakil rakyat DAP itu sebagai tekanan politik supaya kerajaan menyokong agenda mereka.

“Kami melihat tidak wajar tekanan diberikan sedangkan mereka tahu kedudukan SMPC kini merupakan sebuah sekolah persendirian dan langsung tiada kaitan dengan sekolah kerajaan,” katanya.

Beliau menegaskan, agenda utama KPM kini adalah memperkasakan sekolah kebangsaan (SK) supaya menjadi pilihan kepada semua kaum.

Katanya lagi, ini sekali gus mampu menjadikan sekolah sebagai medan dalam menyatukan rakyat berbilang bangsa yang ada di negara ini sejak daripada usia muda.

“Ini yang sepatut diterapkan KPM masa ini, perkasakan sekolah, tambahkan lagi keperluan dan prasarana tertentu supaya kaum lain berminat untuk menghantar anak mereka ke sekolah kebangsaan selain dapat belajar dengan selesa dan sempurna.

“Ia bukan sahaja dijamin mampu menyuburkan perpaduan antara kaum tetapi juga mengeratkan hubungan selari Keluarga Malaysia yang dibawa oleh Perdana Menteri kita,” katanya.


Perang 11 hari Hamas mekarkan roh perjuangan umat Islam dunia

ROH perjuangan yang terpendam dalam sanubari umat Islam bangkit mekar membara kerana perang 11 hari Hamas melawan rejim Zionis Israel.

Seluruh dunia Islam membuka mata disaat bedilan roket-roket rejim menghujani bumi Gaza, dunia Islam menzahirkan rasa kebersamaan luar biasa.

Kezaliman rejim Zionis Israel menyebabkan ratusan nyawa terkorban, ribuan penduduk tempatan Palestin termasuk kanak-kanak, wanita dan warga emas menjadi mangsa.

Walaupun dunia berdepan dengan ancaman COVID-19 yang masih belum menemui titik penghujung, namun apa yang lebih mengerunkan adalah serangan bertali arus rejim Zionis.

Roket dan serangan udara bertalu-talu jatuh di bumi Gaza, menimpa orang awam tidak berdosa, bukan sahaja bangunan dan rumah kediaman ranap malah angka korban meningkat.

Hamas dengan semangat perjuangan tinggi melawan rejim Zionis dengan melancarkan roket-roket ke arah Ashdod, Askelon dan Tel Aviv.

Kedengaran siren-siren ketika serangan roket Hamas, penduduk haram Yahudi berlari ke tempat perlindungan bawah tanah.

Sistem peluru berpandu Iron Dome rejim Israel gagal memintas roket-roket Hamas yang langsung menghentam bangunan di kawasan sasaran.

Tidak sesiapa mampu menyangkal perpaduan dan kesatuan dunia Islam adalah kekuatan yang akan menghentikan kekejaman Israel.

Umat Islam seluruh dunia bukan saja di Facebook atau platform media sosial lain, mempunyai pendekatan tersendiri untuk ‘berperang’ menentang rejim Zionis.

Mewujudkan kesedaran mengenai peperangan yang berlaku, kempen dilancarkan badan bukan kerajaan (NGO) seperti Aman Palestin bagi mengutuk serangan rejim zionis, menunjukkan sokongan kepada saudara seagama di Gaza.

Bendera-bendera Palestin laris, kibaran bendera itu membawa mesej kesedaran buat umat Islam untuk sama-sama bangkit dan mendoakan kesejahteraan umat Islam di Gaza.

Bantuan-bantuan terus memasuki Gaza, setelah rejim Israel akur dan umumkan gencatan senjata.

Konvoi lori membawa bantuan memasuki pintu masuk Kerem Shalom, membawa pelbagai bantuan makanan, bahan api dan ubat-ubatan yang amat diperlukan penduduk Palestin ketika ini.

Sesungguhnya janji Allah SWT adalah suatu kepastian dan kemenangan akan menjadi milik Islam.

Ingatlah sabda Nabi Muhammad ﷺ, “Kiamat tidak terjadi hingga kaum muslimin memerangi Yahudi lalu kaum muslimin membunuh mereka hingga orang Yahudi bersembunyi dibalik batu dan pohon, batu atau pohon berkata, ‘Hai Muslim, hai hamba Allah, ini orang Yahudi dibelakangku, kemarilah, bunuhlah dia, ‘kecuali pohon gharqad, ia adalah pohon Yahudi’.” (HR Muslim).

Yudi Kurniawan Budi
Yang di-Pertua BERJASA Bahagian Sepang


Jordan enggan tandatangani perjanjian pertukaran tenaga-air dengan Israel

KAHERAH, 3 Jamadilawal 1445H, Jumaat – Jordan tidak akan menandatangani perjanjian bagi menyediakan tenaga kepada Israel sebagai pertukaran untuk air – perjanjian dirancang yang disahkan bulan lepas – kata Menteri Luar, Ayman Safadi.

“Kami mengadakan dialog serantau mengenai projek serantau. Saya fikir semua ini, … perang (telah) terbukti, (ia) tidak akan diteruskan,” kata Safadi kepada TV AL Jazeera pada Khamis merujuk kepada konflik Israel-Hamas.

Katanya, usaha Jordan tertumpu untuk menamatkan apa yang disifatkannya sebagai ‘kebiadaban balas dendam yang dilakukan oleh Israel’ di semenanjung Gaza yang dikendalikan Hamas.

Safadi berkata, Jordan tidak akan sekali-kali mengadakan dialog mengenai siapa yang mengendalikan Gaza selepas perang.

Ini memandangkan langkah seperti itu sekarang boleh dilihat sebagai lampu hijau kepada Israel untuk melakukan apa sahaja yang dikehendakinya.

“Jika masyarakat antarabangsa mahu bercakap mengenai perkara ini, ia mesti menghentikan perang sekarang,” katanya.

Terdahulu, Jordan mengumumkan ia ‘segera’ memanggil semula dutanya ke Israel sebagai tindak balas kepada perang di Gaza, menuduh negara pengganas itu mencipta ‘malapetaka kemanusiaan yang tidak pernah berlaku sebelum ini’.- Agensi


Lima pemimpin tertinggi PAS menang tanpa bertanding

BANGI, 7 Rabiulakhir 1445H, Ahad – Lima kepimpinan tertinggi PAS mengekalkan kedudukan masing-masing bagi sesi 2023 hingga 2025 termasuk Presidennya Tan Sri Abdul Hadi Awang, berikutan menang tanpa bertanding pada Muktamar Tahunan PAS ke-69.

Pemimpin itu adalah Timbalan Presiden PAS, Datuk Seri Tuan Ibrahim Tuan Man, Naib Presiden iaitu, Datuk Idris Ahmad, Datuk Mohd Amar Abdullah dan Datuk Seri Ahmad Samsuri Mokhtar.

Tuan Ibrahim pula mengekalkan kedudukan sebagai Timbalan Presiden PAS sejak 2015, selepas mengambil alih daripada Datuk Seri Mohamad Sabu.

Selain itu, media tempatan melaporkan, Menteri Besar Kedah, Datuk Seri Muhammad Sanusi Md Noor antara 18 pemimpin yang menang dalam pemilihan sebagai Ahli Jawatankuasa Kerja (AJK) bagi sesi kali ini.

Beliau memperoleh 1,098 undi, diikuti Ketua Pemuda PAS, Ahmad Fadhli Shaari (1,042) dan Ahli Dewan Undangan negeri (ADUN) Batu Burok, Muhammad Khalil Abdul Hadi (1,033).

Senarai 15 lagi yang menyertai barisan AJK sesi kali ini ialah Dr Azman Ibrahim; Dr Halimah Ali; Khairil Nizam Khirudin; Datuk Ahmad Marzuk Shaari; Datuk Siti Zailah Mohd Yusoff; Datuk Awang Hashim; Dr Riduan Mohamad Nor; Datuk Ahmad Amzad Mohamed @ Hashim; Datuk Mohd Nassuruddin Daud; Datuk Dr Mohamed Fadzli Hassan; Kamaruzaman Mohamad; Dr Najihahtussalehah Ahmad; Misbahul Munir Masduki; Datuk Iskandar Abdul Samad dan Dr Rosni Adam.

Turut menang tanpa bertanding ialah Pengerusi Tetap Muktamar PAS Pusat, Senator Hussin Ismail dan Timbalan Pengerusi Tetapnya, Kamal Ashaari.

Muktamar Tahunan PAS kembali diadakan di Shah Alam selepas 10 tahun, dengan kali terakhir pada November 2013 yang berlangsung di Stadium Malawati.

Pemilihan pimpinan PAS Pusat sesi 2023 hingga 2025 bermula Jumaat lalu dengan jumlah ahli parti yang keluar mengundi ialah sebanyak 1,141 daripada 1,356 yang layak mengundi.

Abdul Hadi kali ini mempertahankan kedudukannya sebagai Presiden PAS.

Beliau memegang jawatan nombor satu dalam parti ini selepas mengambil alih jawatan itu pada 2003 daripada Allahyarham Datuk Fadzil Mohd Noor.


Kerajaan minoriti bakal terbentuk?

BANGI, 27 Rabiulakhir 1444H, Selasa – Pengamal undang-undang, Datuk Zainul Rijal Abu Bakar tidak menolak kemungkinan akan terbentuknya kerajaan minoriti di negara ini.

Ia susulan keputusan Barisan Nasional (BN) yang tidak menyokong mana-mana gabungan bagi membentuk kerajaan.

Terdahulu, Naib Presiden UMNO, Datuk Seri Ismail Sabri Yaakob berkata, keputusan itu berikutan ketetapan Dewan Tertinggi BN.

Beliau berkata, susulan ketetapan tersebut, maka BN memilih kekal sebagai pembangkang.

“BN tidak menyokong Pakatan Harapan (PH) mahupun Perikatan Nasional (PN). Setakat ini BN bersetuju kekal sebagai pembangkang,” katanya.

Menerusi hantaran di Facebook, Zainul Rijal berkata, jika benar BN tidak menyokong mana-mana gabungan maka berkemungkinan besar akan ada kerajaan minoriti.

“Kerajaan minoriti pernah ada di beberapa negara termasuk England.

“Tetapi jika kerajaan masih tak dapat ditubuh dalam waktu tertentu mungkin ada PRU lagi,” katanya.

Setakat ini, kerajaan baharu belum dapat dibentuk kerana tiada parti yang berjaya memperolehi majoriti mudah 112 kerusi pada PRU15.

Keputusan di 220 kerusi Parlimen menunjukkan PH beroleh 82 kerusi diikuti PN (73 kerusi), BN (30 kerusi) manakala Gabungan Parti Sarawak (GPS) 22 kerusi dan Gabungan Rakyat Sabah (GRS) enam kerusi.

Parti Warisan pula memiliki tiga kerusi, calon Bebas dua kerusi serta Parti Kesejahteraan Demoratik Malaysia (KDM) dan Parti Bangsa Malaysia (PBM) masing-masing satu kerusi.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah petang ini bertitah akan membuat keputusan berkaitan pelantikan Perdana Menteri ke-10 dalam masa terdekat.

Baginda bertitah, rakyat perlu terima apa sahaja keputusan berhubung pembentukan kerajaan.


BN diharap tadbir Johor dengan penuh amanah, berintegriti

Oleh Ainul Illia Meor Suzurudin

BANGI, 10 Syaaban 1443H, Ahad – Mandat yang diberikan rakyat Johor kepada Barisan Nasional (BN) merupakan satu titik permulaan ke arah pembaharuan menyeluruh dan kestabilan politik berkekalan, kata Pengerusi Biro Politik Majlis Perundingan Melayu (MPM), Shahbudin Embun.

Beliau berkata, kepimpinan baharu di Johor diharapkan dapat mentadbir dengan amanah dan berintegriti dalam melancarkan proses pentadbiran negeri.

“Kemenangan semula BN bermakna BN masih kukuh dan relevan dan mantap seiringan dengan roh perjuangan UMNO.

“Kami percaya BN akan terus kekal di bawah barisan pimpinan yang berintegriti, berdaya saing, profesional dan tetap bersama kerajaan Keluarga Malaysia,” katanya kepada Ismaweb.net, hari ini.

Shahbudin menjelaskan, pemilihan calon mengikut strategi ‘WALI’ iaitu ‘winnable, likable, acceptable, integrity’ telah berjaya meraih keputusan di luar jangkaan dan menjadi landasan perjuangan seterusnya bagi menghadapi Pilihan Raya Umum ke-15 (PRU15).

Mengulas lanjut, beliau berkata, kemenangan ini juga adalah hasil daripada undi Melayu yang memenangkan UMNO serta perubahan sikap kaum Cina dan India kembali menyokong BN.

“Maka peluang kali ini diharapkan dapat digunakan untuk melihat semula keberkesanan pelbagai polisi kerajaan untuk membawa Johor ke arah negeri ranking nombor satu dari segi kemakmuran ekonomi.

“MPM sekali lagi mengucapkan syabas dan tahniah di atas kejayaan ini dan didoakan agar pelaksanaan manifesto ‘Ikhtiar BN Johor’ akan tercapai dan terlaksana demi memartabatkan maruah, bangsa, agama dan negara,” katanya.


Kerajaan setuju teruskan semula bina lima stesen LRT3

KUALA LUMPUR, 27 Rabiulawal 1445H, Jumaat – Kerajaan bersetuju untuk meneruskan semula cadangan pembinaan lima stesen Transit Aliran Ringan 3 (LRT 3) yang dibatalkan sebelum ini dengan kos sebanyak RM4.7 bilion.

Perdana Menteri, Datuk Seri Anwar Ibrahim berkata, lima buah stesen tersebut ialah stesen Tropicana, Raja Muda, Temasya, Bukit Raja dan Bandar Botanik.

“Pengekalan stesen-stesen ini dijangka melengkapi dan menambah baik jaringan pengangkutan awam di Lembah Klang yang bakal memanfaatkan dua juta penduduk.

“Anggaran awal, LRT Pulau Pinang ke Seberang Perai seperti yang dirancang kerajaan negeri berjumlah RM10 bilion menurut kaedah kerjasama awam-swasta,” katanya dalam ucapan pembentangan Belanjawan 2024 di Dewan Rakyat hari ini.- Bernama


Individu tular amalan mandi Safar akan dipanggil Jakim

KOTA BHARU, 22 Rabiulakhir 1443H, Sabtu – Jabatan Kemajuan Islam Malaysia (Jakim) akan memanggil individu yang tular di media sosial, mengenai amalan mandi Safar dalam masa terdekat, kata Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary.

“Amalan mandi Safar adalah khurafat, dan perkara itu sudah disebut dalam hadis Bukhari dan sahih Muslim bahawa tidak ada kesialan dalam bulan Safar.

“Ini antara amalan jahiliah yang kita kena buang dan ubah masyarakat kita supaya tidak menganggap bulan Safar sebagai bulan sial,” katanya kepada pemberita selepas menyampaikan bantuan kepada 18 keluarga mangsa kebakaran di Jalan Gajah Mati, di sini, hari ini.

Khamis lalu, tular di media sosial, kuliah agama seorang ustaz menerusi dalam talian mengatakan, mandi Safar adalah mandi pada Rabu terakhir bulan Safar sebagai usaha menolak bala.

Mengulas lanjut, Ahmad Marzuk berkata, pihaknya telah mengarahkan Jakim dan Jabatan Agama Negeri, supaya memantau kuliah agama oleh pemegang tauliah yang bebas mengajar di masjid dan disiarkan melalui media sosial.

“Pihak kita sudah ada perbincangan secara dalaman terhadap apa saja isu yang tular, dan kita memohon pihak berkuasa agama meneliti isi kandungan penceramah.

“Jika masyarakat kita cuba hidupkan kembali amalan mandi Safar ini, seolah-olah ia kembalikan kepada zaman jahiliah,” katanya. – Bernama


COVID-19: MRSM Muar ditutup seminggu

JOHOR BAHRU, 8 Ramadan 1443H, Ahad – Maktab Rendah Sains Mara (MRSM) Muar diarahkan tutup selama tujuh hari bermula semalam (Sabtu) selepas 30 pelajar didapati positif COVID-19.

Notis perintah penutupan itu dikeluarkan oleh Pejabat Kesihatan Daerah (PKD) Muar.

Pengerusi Jawatankuasa Kesihatan dan Perpaduan negeri Ling Tian Soon yang mengesahkan perkara itu berkata daripada jumlah itu, 11 pelajar disahkan positif COVID-19 menerusi ujian saringan yang dilakukan pada hari ketiga mendaftar masuk ke asrama sejak Isnin lepas.

“Kemudian pada hari kelima, ujian saliva telah dilakukan ke atas semua pelajar dan hasil ujian mendapati 19 lagi pelajar positif COVID-19.

“Kuarantin ke atas semua pelajar yang positif telah dibuat di tempat yang ditetapkan malah pengasingan serta-merta juga telah dilakukan atas nasihat PKD Muar,” katanya ketika dihubungi Bernama di sini hari ini.

Penutupan MRSM berkenaan juga disahkan Pengarah Kesihatan Johor Datuk Dr Aman Rabu. – Bernama


Kes kebun haram: Tangguh lagi, kerajaan Pahang tak serius!

BANGI, 23 Rabiulakhir 1442H, Rabu – Penangguhan sekali lagi keputusan permohonan pendengaran kes semakan kehakiman yang difailkan pekebun haram Raub hari ini, menggambarkan seolah-olah kerajaan negeri tidak serius dalam kes itu.

Sepatutnya Mahkamah Tinggi Kuantan mengumumkan keputusan itu hari ini, namun ditangguhkan lagi pada 23 Disember depan berikutan terdapat afidavit baharu dikemukakan pihak plaintif.

Penangguhan diputuskan oleh Hakim Datuk Zainal Azman Ab Aziz bagi memberi laluan kepada kedua-dua pihak responden yang diwakili Peguam Kanan Persekutuan, Noor Fadzila Ishak dan plaintif yang diwakili peguam, Siew Choon Jern dan Brendan Siva.

Kecewa dengan keputusan itu, Presiden Ikatan Muslimin Malaysia (ISMA), Haji Aminuddin Yahaya berkata, penangguhan berkenaan sekali gus memberikan kebebasan kepada penceroboh.

Ia juga bermakna notis pengosongan tanah yang dikeluarkan beberapa bulan lalu masih tergantung sehingga keputusan pada 23 Disember nanti, katanya.

“Bagi saya, perkembangan ini menggambarkan kepada seolah-olah kerajaan negeri Pahang tidak serius dalam kes ini di mana sepatutnya peguam-peguam yang lebih berpengalaman dan berwibawa diketengahkan oleh pihak kerajaan.

“Jika penangguhan ini adalah strategi untuk melemahkan kami, maka itu adalah satu kesilapan kerana ini adalah gelombang rakyat. Ingat, semakin ditekan semakin itulah rakyat akan bangun,” katanya dalam kenyataan, hari ini.

Terdahulu, Aminuddin yang juga Pengerusi Pertubuhan-Pertubuhan Pembela Islam (PEMBELA) bersama wakil badan bukan kerajaan (NGO) lain termasuk Pemuda ISMA hadir ke Mahkamah Tinggi Kuantan untuk mendengar keputusan kes pencerobohan tanah di Raub, Pahang.

PEMBELA – yang terdiri daripada 300 NGO – antara yang lantang memperjuangkan isu pencerobohan tanah di negeri Pahang, termasuk di daerah Rompin dan Kuala Lipis.

Sebelum ini, satu memorandum bantahan telah diserahkan PEMBELA kepada Pejabat Menteri Besar Pahang, Jabatan Perhutanan Negeri dan Suruhanjaya Pencegahan Rasuah Malaysia (SPRM) Pahang.

Serentak itu, Aminuddin sekali lagi menuntut pihak SPRM meneruskan siasatan jika terdapat sebarang salah laku dalam kes itu.

“Kita menuntut agar SPRM meneruskan siasatan jika terdapat sebarang salah laku walau apapun keputusannya nanti, kerana mana mungkin pencerobohan ini dapat dilakukan puluhan tahun tanpa ada tangan-tangan yang ‘melindungi’ penceroboh-penceroboh ini.

“Kita tunggu dan lihat apa yang terjadi 23 Disember 2020 ini pula nanti,” katanya.


Bukit St Paul: Bantahan datang dari pihak berminda penjajah?

MELAKA, 19 Zulhijjah 1441H, Ahad – Pemuda Ikatan Muslimin Malaysia (ISMA) melancarkan kempen ‘Tukar Nama Asal, Hapus Jejak Penjajah’ demi mempertahankan sejarah asal Bukit St Paul sebagai Bukit Melaka.

Jawatankuasa Gerakan Massa Pemuda ISMA, Mohd Soufi Anual berkata, selain menyokong usul Perbadanan Muzium Melaka (PERZIM) menukar nama asalnya, kempen itu juga adalah permulaan sempena sambutan bulan kemerdekaan ke-63 tahun.

Beliau berkata, kempen yang dilancarkan bermula hari ini akan berlangsung sepanjang Ogos sehingga sambutan Hari Malaysia pada 16 September nanti.

“Ada banyak program yang akan kita adakan, antaranya kemuncak iaitu Malam Pejuang, di mana kita mengumpulkan pengkaji sejarah, pejuang Melayu dan NGO yang ingin bersama dalam kempen ini.

“Justeru, kita menyeru seluruh rakyat Malaysia yang cakna, prihatin dan cintakan negara untuk turut bersama dengan kempen tukar nama asal bukit ini,” katanya dalam sidang media di Bandar Hilir, hari ini.

Mohd Soufi berkata, separuh daripada pengunjung dan peniaga yang di bukit berkenaan mahu nama asalnya digunakan iaitu Bukit Melaka.

“Apa yang mendukacitakan kita bangunan penjajah ini tidak boleh dimusnahkan kerana ia telah digazet.

“Sedangkan penjajah yang datang ke tanah ini dahulu pernah merobohkan peninggalan asal kita seperti istana, masjid dan kubur Melayu untuk dibina kota mereka.

“Sudahlah tidak boleh dirobohkan, lebih mendukacitakan kita perlu pelihara pula bangunan peninggalan penjajah ini,” katanya.

Mengulas penentangan parti tertentu terhadap cadangan penukaran nama itu, Mohd Soufi mempersoalkan, apakah pihak berkenaan masih berminda penjajah atau membawa agenda mereka.

“Kalau mereka ini betul-betul mengaku rakyat Malaysia, cintakan tanah air sepatutnya bersama dengan arus yang kita bawa.

“Kerana inilah yang sepatutnya diperjuangkan oleh anak bangsa yang bangga dan cakna dengan tanah air,” katanya.


7 maut, Ukraine tuduh Russia lakukan jenayah kemanusiaan

KYIV, 29 Rabiulakhir 1444H, Khamis – Presiden Ukraine, Volodymyr Zelensky menuduh Russia melakukan jenayah kemanusiaan selepas puluhan peluru berpandu menghujani negara itu sehingga menyebabkan keseluruhan Ukraine kini bergelap.

Perkara berkenaan dimaklumkan kepada Majlis Keselamatan Pertubuhan Bangsa-Bangsa Bersatu (PBB) sambil menjelaskan formula keganasan berkenaan telah menyebabkan jutaan penduduk Ukraine terpaksa menjalani kehidupan dalam keadaan gelap ketika musim sejuk.

Keadaan itu menyebabkan mereka terpaksa bersejuk dengan suhu di bawah paras sifar tanpa alat pemanasan.

Situasi berkenaan turut mengakibatkan sekurang-kurang tujuh nyawa terkorban.

Malah, tiga jana kuasa yang di bawah kawalan Russia turut terputus bekalan elektrik termasuk di stesen jana kuasa Zaporizhzhia – loji terbesar di Eropah.

Situasi getir berkenaan memaksa generator diesel digunakan untuk menggerakkan sistem penyejukan dan peralatan keselamatan utamanya.

Sementara itu, Agensi Tenaga Atom Antabangsa (IAEA) menyuarakan kebimbangan besar mengenai keadaan di loji tersebut yang kini di bawah kawalan Russia berikutan kerosakan akibat tembakan berulang.

Dalam pada itu, seorang pegawai berkata, serangan peluru berpandu Russia ke atas stesen jana kuasa telah menyebabkan kerosakan dan sekali gus mengakibat lebih separuh daripada stesen jana kuasa berkenaan memerlukan proses pembaikan. – Agensi


29 warga asing miliki MyKad palsu harga RM300

PUTRAJAYA, 7 Syaaban 1444H, Selasa – Operasi khas Jabatan Pendaftaran Negara (JPN) berjaya menahan 29 pekerja asing yang kebanyakannya memiliki MyKad palsu didakwa dibeli dengan harga RM300 setiap seorang.

Ketua Pengarah JPN, Datuk Ruslin Jusoh berkata, operasi yang diberi nama kod Ops Pintas itu dijalankan di kawasan perindustrian Puchong pada pagi Isnin (27 Februari), susulan maklumat daripada orang ramai.

“Penduduk di kawasan itu mengadu bahawa pekerja di kawasan perindustrian mempunyai kad pengenalan palsu,” katanya dalam kenyataan, hari ini.

Dalam operasi itu, pegawai penguat kuasa memintas sebuah van yang membawa 14 orang.

Ruslin berkata, semakan mendapati 13 daripada mereka memiliki MyKad palsu manakala seorang mempunyai kad pengenalan orang lain, juga merupakan satu kesalahan di bawah undang-undang.

Kesemua 29 telah direman dan akan didakwa tidak lama lagi.

“Susulan tangkapan itu, pemeriksaan susulan membawa kepada penahanan 15 yang lain dengan MyKad palsu.

“Bagi mengelak ditangkap, ada yang cuba membuang MyKad palsu mereka tetapi pegawai kami berjaya menghalang mereka,” katanya.

Ruslin berkata, 29 suspek terdiri daripada tiga lelaki dan 26 wanita berusia antara 19 dan 70 tahun.

Beliau berkata, mereka berasal dari Indonesia dan telah membeli MyKad daripada ejen yang beroperasi di Lembah Klang.

“Mereka tidak dapat memberikan keterangan mengenai ejen itu kepada kami kerana mereka tidak pernah berjumpa. Selepas membuat ‘pesanan’ untuk kad pengenalan palsu, urusan penghantaran dibuat oleh seorang ‘runner’.

“Kami percaya ini adalah kerja sindiket yang telah beroperasi sejak sekian lama, berdasarkan tempoh mereka yang ditahan mempunyai MyKad palsu dalam simpanan mereka,” katanya.

Ada yang berkata mereka sudah memiliki MyKad palsu selama lima tahun manakala yang lain menerimanya bulan lepas, katanya.


Lebih 22 juta populasi dewasa Malaysia lengkap vaksin

KUALA LUMPUR, 6 Rabiulakhir 1443H, Khamis – Seramai 22,248,737 individu atau 95 peratus populasi dewasa di negara ini lengkap menerima suntikan vaksin COVID-19, setakat 11.59 malam tadi.

Berdasarkan data Kementerian Kesihatan (KKM) di laman COVIDNOW, sejumlah 97.5 peratus atau 22,838,338 individu dewasa pula telah menerima sekurang-kurangnya satu dos vaksin.

Sejumlah 131,240 dos vaksin harian telah diberikan semalam melibatkan 37,689 suntikan dos lengkap; 7,650 menerima dos pertama dan 85,901 pula menerima suntikan dos penggalak, menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 50,804,374.

Setakat semalam juga 2,442,373 atau 77.6 peratus individu bagi golongan remaja berusia 12 hingga 17 tahun telah lengkap vaksin manakala 86.6 peratus atau 2,725,876 individu telah menerima sekurang-kurangnya satu dos vaksin.

Selain itu, jumlah kumulatif dos penggalak pula kini sebanyak 731,635. – Bernama


7 negeri larang wakil rakyat lompat parti

BANGI, 9 Syaaban 1444H, Khamis – Enakmen berhubung larangan wakil rakyat bertukar parti bagi peringkat Dewan Undangan Negeri (DUN) telah dikuat kuasakan di tujuh negeri.

Menteri di Jabatan Perdana Menteri (undang-undang) dan Reformasi Institusi, Datuk Seri Azalina Othman Said berkata, negeri terbabit adalah Selangor, Pulau Pinang, Perak, Perlis, Negeri Sembilan, Kelantan dan Sarawak.

“Seksyen 6 Akta Perlembagaan (Pindaan) (No 3) 2022 (Akta A1663) memberi ruang kepada kerajaan negeri untuk melaksanakan peruntukan larangan ahli Dewan Rakyat bertukar parti, menerusi pindaan Perlembagaan negeri.

“Akta A1663 yang melarang ahli Dewan Rakyat bertukar parti, telah diwartakan pada 6 September 2022 dan berkuat kuasa mulai 5 Oktober 2022,” katanya.

Azalina berkata, peruntukan berkenaan telah memberi ruang kepada kerajaan negeri melaksanakan peruntukan larangan ahli Dewan Rakyat bertukar parti.

Ia melalui pindaan Perlembagaan negeri, tertakluk kepada persetujuan Raja atau Yang di-Pertua Negeri.


RCI tidak beri kesan pada agihan keuntungan TH

PUTRAJAYA, 6 Zulhijjah 1442H, Jumaat – Penubuhan Suruhanjaya Siasatan Diraja (RCI) Lembaga Tabung Haji (TH) akan dimuktamadkan secepat mungkin, kata Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri.

Beliau memberi jaminan penubuhan RCI itu tidak akan memberi kesan terhadap agihan keuntungan Tabung Haji bagi pendepositnya.

Penubuhan RCI itu, kata beliau, adalah untuk merungkai persoalan dan permasalahan yang sering ditimbulkan dan dibangkitkan mengenai TH seperti aspek pengauditan dan dasar.

Beliau berkata penubuhan RCI dipersetujui hasil daripada kehendak sebahagian besar Ahli Parlimen, baik daripada pihak kerajaan ataupun pembangkang, yang mahu isu-isu TH dilihat secara terperinci serta adil.

“Kita sejujurnya akan memastikan RCI bersifat bebas, telus dan akan pilih mereka yang berwibawa dan berintegriti untuk menganggotainya,” katanya kepada Bernama selepas menyaksikan serahan sumbangan 41 tablet dari TH Travel and Services Sdn Bhd kepada Sekolah Agama Menengah (SAM) Bandar Baru Salak Tinggi, Sepang, di sini hari ini.

Timbalan Perdana Menteri Datuk Seri Ismail Sabri Yaakob pada Rabu lepas mengumumkan kerajaan akan menubuhkan RCI di bawah Akta Suruhanjaya Siasatan 1950 (Akta 119) bagi menyiasat isu-isu berbangkit mengenai TH, hasil pengauditan perunding-perunding seperti PricewaterhouseCoopers, Ernst & Young dan Roland Berger dari 2014 hingga 2020.

Ismail Sabri berkata antara terma RCI yang telah dipersetujui oleh Jemaah Menteri adalah skop RCI yang akan tertumpu kepada hasil penemuan perunding-perunding ke atas isu-isu berbangkit TH dari 2014 hingga 2020, tetapi tidak termasuk Pelan Pemulihan dan Penstrukturan TH yang sedang dilaksanakan pada masa ini.

Mengenai sumbangan tablet kepada pelajar SAM Bandar Baru Salak Tinggi itu, Zulkifli berkata sumbangan TH Travel and Services itu dapat meringankan beban pelajar asnaf yang tiada alat itu untuk meneruskan pembelajaran dalam norma baru. – Bernama


Thailand laksana strategi khas kawal COVID-19 di kilang

BANGKOK, 24 Jamadilakhir 1442H, Sabtu – Thailand melaksanakan strategi khas bagi mengekang penyebaran virus COVID-19 di kilang-kilang di Samut Sakhon, pusat penularan terkini pandemik itu negara berkenaan.

Timbalan jurucakap Kementerian Luarnya Natapanu Nopakun berkata bagi kilang-kilang yang menyediakan tempat tinggal kepada pekerja, kaedah “menutup kawasan” akan digunakan dan pekerja tidak dibenarkan meninggalkan kawasan kilang

Bagi pekerja yang tinggal di asrama di luar perkarangan kilang pula, beliau berkata “kaedah gelembung” akan digunakan dengan pegawai akan mengatur perjalanan dan pergerakan pekerja, dari asrama ke tempat kerja mereka, untuk menghalang mereka daripada bergerak ke lokasi lain.

“Strategi ‘tutup dan gelembung’ ini diharapkan dapat membantu mengawal jangkitan tempatan dalam 28 hari,” katanya pada taklimat harian COVID-19 di sini hari ini.

Selain itu, Natapanu berkata pegawai Kesihatan Awam akan meningkatkan pengesanan kes aktif di Samut Sakhon.

Beliau berkata setakat ini, terdapat lebih 140,000 pekerja di 845 kilang di Samut Sakhon telah menjalani ujian COVID-19.

Samut Sakhon, wilayah selatan Bangkok menjadi pusat penularan semasa pandemik itu yang bermula pada pertengahan Disember dengan mencatatkan 18,897 kes dan 19 kematian.

Dalam tempoh 24 jam lepas, Thailand merekodkan 490 kes baharu COVID-19, tanpa sebarang kematian, yang menjadikan jumlah keseluruhan kes positif di negara itu kepada 23,134 dengan 79 kematian.

Penolong jurucakap Pusat Pentadbiran Situasi COVID-19 (CCSA) Dr Panprapa Yongtrakul berkata daripada 490 kes baharu itu, 412 kes dikesan melalui pengesanan kes aktif dengan 410 di Samut Sakhon manakala masing-masing satu kes di Samut Songkhram dan Samut Prakan.

Beliau berkata 67 kes baharu merupakan mereka yang mendapatkan rawatan di hospital dan 11 lagi kes import, termasuk satu yang masuk secara haram.

“Selepas gelombang baharu COVID-19 di Thailand sejak pertengahan Disember tahun lepas, 14 wilayah masih bebas daripada COVID-19 manakala 47 wilayah tidak melaporkan kes baharu sekurang-kurangnya tujuh hari,” katanya. – Bernama


Ingatan kepada bukan Islam

BERKALI-kali telah saya katakan dan ingatkan, jangan cuba sama sekali mempermainkan agama Islam, kerana orang Islam tidak pernah mengacau dan menyentuh agama kamu.

Kamu mungkin memandang rendah kepada orang Islam kerana mereka tidak hebat dari segi ekonomi, banyak negara Islam tidak maju.

Ramai terlibat dalam dadah, rasuah, gejala sosial, tidak solat, perangai pelik-pelik seperti ekzos bising, rempit dan sebagainya.

Tetapi, ingat satu perkara ini, dalam bab-bab berkaitan dengan agama Islam, jangan buat main-main, sama ada dalam bentuk perkataan dan perbuatan.

Buruk padahnya. Sudah banyak berlaku pun. Tetapi, ultra kiasu tidak mahu ambil pengajaran. Sengaja lakukan provokasi. Sudah tentu akan timbul masalah.

Saya tidak nafikan semua abang rider akan dikenakan tindakan. Tetapi, pihak berkuasa pun kena faham, kenapa ia boleh berlaku.

Semua keadaan ini berlaku kerana minoriti sengaja tidak mahu memahami sensitiviti majoriti. Walaupun majoriti begitu memahami minoriti.

Saya bukan nak puji orang Islam, tetapi jarang kita lihat orang Islam melakukan provokasi terhadap isu-isu sensitif terutama perkara berkaitan agama. Hatta, lambakan rumah ibadat dan kuil-kuil haram pun dibiarkan, walaupun berstatus haram. Banyak lagi contoh lain sudah saya banyak sebut sebelum ini.

Kepada pemimpin-pemimpin politik, memang tidak dinafikan tindakan rider itu ada yang tidak kena, tidak ikut saluran undang-undang, tetapi ada sebab mereka bertindak sedemikian.

Sekurang-kurang berilah sokongan moral.

Pergi ke rumah mereka, bantulah mereka, terutama jika abang rider itu ada anak isteri yang perlu disara. Tambahan pula ketika lockdown ini, semua orang mengalami keperitan.

Jangan biarkan mereka keseorangan, kerana walaupun mungkin mereka hanya seorang rider, tetapi hati mereka begitu mulia. Mungkin saya tidak semulia abang rider ini.

Kita yang duduk di pejabat berhawa dingin, berjubah dan bersongkok serta berkopiah, belum tentu lagi

Janganlah apabila tiba pilihan raya baharu nak menjenguk mereka.

Kita tidak nafikan ada saluran yang betul untuk kita bertindak terhadap isu-isu seperti ini. Malangnya, saluran yang betul itu kadang kala mengambil masa terlalu lama untuk bertindak.

Sehingga kini, isu kalimah Allah, masih belum ada kata putus yang jelas. Tidak ada pendirian yang tegas.

Pemimpin agama pun satu hal, teramat sedih tengok kadang kala bila orang atau selebriti kayangan jemput, tak penting pun majlis tersebut untuk hadir, beriya-iya untuk hadir walaupun langgar SOP.

Tetapi bila tiba kes abang rider sebegini, liat sangat untuk bersuara dan bertindak.

Kepada ultra kiasu bukan Islam, sekali lagi saya ingatkan, kamu mungkin memandang ‘rendah’ kepada orang Melayu (Islam) kerana mereka tidak sehebat kamu, tetapi dalam perkara berkaitan agama, jangan dibuat main. Buruk padahnya.

Prof Dr Ridhuan Tee Abdullah


Kes Adib: Bukti apa lagi kerajaan perlukan?

Oleh Siti Hafidah Abd Ghaffar

BANGI, 14 Syaaban 1443H, Khamis – “Apa yang hakim minta adalah siasatan kes Allahyarham Muhammad Adib Mohd Kassim dijalankan ke arah menyiasat ‘elemen pembunuhan’, bukannya mencari bukti-bukti lain untuk mengesahkan kes,” demikian tegas Pengerusi PEMBELA, Aminuddin Yahaya.

Beliau dipercayai berkata demikian kerana kecewa dengan Jawatankuasa Khas Siasatan Kes Kematian Allahyarham Muhammad Adib Mohd Kassim yang baru-baru ini memutuskan untuk mendapatkan kerjasama orang awam yang mempunyai sebarang maklumat atau bukti bergambar serta video kejadian.

Terdahulu, Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar berkata, mereka yang tidak berpeluang tampil ke depan untuk memberikan maklumat boleh menghubungi sektretariat di Bahagian Hal Ehwal Undang-Undang.

Melahirkan rasa hairan dengan kenyataan itu, Aminuddin menyifatkan ia agak mengelirukan memandangkan semua bukti sudah diberikan ketika perbicaraan di mahkamah sebelum ini.

“Adakah ‘public’ ada maklumat tambahan walhal semua sudah diberikan semasa perbicaraan? ‘Public’ mana yang ada bukti tambahan?

“Kebimbangan rakyat ialah jika tiada mana-mana individu yang tampil nanti maka kes ini dianggap tidak ada bukti kukuh, jadi tidak ‘proceed’.

“Kenyataan ini sebenarnya agak mengelirukan, mungkin pihak kerajaan perlu jelaskan secara terperinci apa yang mereka perlukan bukti lagi,” katanya ketika dihubungi Ismaweb.net, hari ini.

Dalam pada itu, Aminuddin turut tertanya-tanya mengenai penubuhan jawatankuasa khas berkenaan.

“Kita tidak pasti apakah terma jawatankuasa yang ditubuhkan ini dan apakah objektif siasatan.

“Ini memandangkan perkara ini telah dibicarakan di Mahkamah Koroner dan keputusan telah dikeluarkan. Semua bukti-bukti telah diberikan semasa perbicaraan dijalankan termasuk saksi-saksi yang terlibat.

“Dalam keputusan koroner jelas mahkamah diberitahu bahawa ada elemen-elemen pembunuhan bukan pelanggaran,” katanya.

Pautan terdahulu;


Dapat untung berganda jual arak, takkan sekarang tak boleh berkorban?

BANGI, 6 Zulhijjah 1441H, Isnin – Kerajaan tidak perlu tunduk desakan pihak yang mahukan kebenaran lesen minuman keras diberikan semula, sebaliknya mencari jalan mengekang atau sekurang-kurangnya mengecilkan industri ini demi kesejahteraan rakyat.

Presiden gerakan Islam, Ikatan Muslimin Malaysia (ISMA), Haji Aminuddin Yahaya berkata,  industri ini bukannya meliputi jual-beli arak semata-mata, tetapi juga industri hiburan melampau dan maksiat.

“Bukankah itu sesuatu yang baik dan indah? Maka kita perlu usahakan ke arah itu.

“Usah tergugat dengan hujah kononnya ekonomi negara akan terjejas kerana saya yakin pasti pakar-pakar ekonomi negara boleh memikirkan jalan penyelesaiannya,” katanya.

Beliau berkata demikian mengulas gesaan lapan kumpulan perdagangan yang menuntut satu sesi pertemuan bersama Menteri Wilayah Persekutuan berikutan keputusan pembekuan lesen penjualan arak di negeri itu.

Lapan kumpulan tersebut ialah Persatuan Peniaga Arak dan Minuman Keras Cina Selangor dan Kuala Lumpur, Persatuan Peniaga Ubat Cina Wilayah Persekutuan dan Selangor, Persatuan Hotel-hotel Malaysia dan Persatuan Peniaga Minuman Keras Bersekutu Malaya,.

Selain itu ialah Persekutuan Perdagangan Cina Malaysia, Persatuan Ku Su Shin, Gabungan Persatuan Peniaga Barang Pelbagai Malaysia dan Persatuan Perdagangan Barangan Teochew Kuala Lumpur dan Selangor.

Dalam kenyataan bersama, mereka mendakwa ramai ahli yang lesen minuman keras mereka akan tamat dalam masa beberapa minggu atau bulan.

“Kami tidak akan mempunyai pilihan selain beroperasi tanpa lesen jualan minuman keras untuk memastikan pekerja dan pembekal tetap bekerja.

“Tetapi dalam proses ini, kami akan terdedah kepada serbuan oleh pihak polis dan kastam,” katanya.

Berharap kerajaan tidak akan tunduk dengan desakan mereka, Haji Aminuddin berkata, penjualan arak secara berleluasa dan terbuka yang telah banyak merosakkan masyarakat, kehilangan nyawa yang tidak bersalah dan merosakkan diri.

“Mereka ini sudah mendapat keuntungan berganda-ganda dari penjualan arak selama ini. Takkanlah tidak mahu berkorban sedikit pun, lebih-lebih lagi demi kesejahteraan rakyat.

“Jangan kerana mereka ini ‘taikun besar’ yang ada banyak pengaruh, maka mereka boleh tuntut macam-macam sebagaimana Dong Zong dan Hua Zong menuntut kepentingan mereka.

“Kita tahu, semakin dilayan maka semakin besar kepala. Jangan layan, jalan terus. Masyarakat menyokong kuat inisiatif kerajaan ini, jangan dikecewakan,” katanya.

Terdahulu, Dewan Bandaraya Kuala Lumpur (DBKL) membekukan permohonan baharu lesen minuman keras, dan tindakan akan diambil terhadap premis yang menjual minuman keras tanpa lesen.

Menteri Wilayah Persekutuan, Tan Sri Annuar Musa mencadangkan supaya kerajaan membekukan pengeluaran lesen baharu penjualan arak sehingga satu garis panduan dan semakan perundangan dapat dilakukan.


1 juta kanak-kanak Afghanistan jadi buruh, kerja 15 jam sehari

KABUL, 24 Zulkaedah 1444H, Selasa – Lebih 1 juta kanak-kanak Afghanistan dikesan menjadi buruh dan melakukan kerja-kerja berbahaya.

Ketua Pertubuhan Buruh Antarabangsa (ILO), Ramin Behzad berkata, sepanjang tahun 2020 dan 2021 sebanyak 1.06 juta kanak-kanak yang berusia 5 hingga 17 tahun dikesan menjadi buruh di negara itu.

“Lebih sejuta daripada kanak-kanak di negara terbabit dengan kerja berat dan hampir dua juta lagi bekerja di jalanan.

“Daripada jumlah keseluruhan kanak-kanak di Afghanistan sehingga kini adalah 195 juta dan 11.4 juta daripadanya dilaporkan tidak bersekolah.

“Semua ini disebabkan faktor kemiskinan dan peperangan selain masalah ekonomi.

“Bahkan dilapor 7.8 juta kanak-kanak tidak bersekolah menyebabkan mereka terbabit dengan kerja-kerja bahaya selain 1.9 juta lagi kerja di jalanan,” katanya.

Beliau berkata demikian ketika menyertai perhimpunan yang dianjurkan PBB sempena Hari Menentang Buruh Kanak-Kanak Sedunia, di Kabul, hari ini.

Sementara itu, Ketua Kesatuan Buruh Kebangsaan, Sharaf Hameedi pula berkata, sebahagian kanak-kanak di negara itu kini terpaksa bekerja sehingga 15 jam sehari.

“Mereka tidak sepatutnya kerja lebih daripada 35 jam seminggu namun di sini kanak-kanak terpaksa bekerja lebih daripada 15 jam,” katanya.

Sejak Taliban mengambil alih pentadbiran negara, bantuan antarabangsa kepada negara itu dikurangkan dan beberapa aset negara juga dibekukan.

Tindakan itu sekali gus menyumbangkan kepada kemudaratan ekonomi dan krisis kemanusiaan di negara tersebut. – Agensi


5 Ahli Parlimen Pejuang kemuka usul tidak percaya terhadap PM

KUALA LUMPUR, 27 Safar 1442H, Khamis – Lima Ahli Parlimen Parti Pejuang Tanah Air (Pejuang) mengemukakan permohonan untuk membawa usul tidak percaya terhadap Perdana Menteri Tan Sri Muhyiddin Yassin.

Usul itu dikemukan melalui notis yang dihantar kepada Yang Dipertua Dewan Rakyat Datuk Azhar Azizan Harun, semalam.

Mereka ialah Ahli Parlimen Langkawi Tun Dr Mahathir Mohamad; Ahli Parlimen Kubang Pasu Datuk Amiruddin Hamzah; Ahli Parlimen Simpang Renggam Dr Maszlee Malik; Ahli Parlimen Jerlun Datuk Seri Mukhriz Mahathir; dan Ahli Parlimen Sri Gading Datuk Seri Dr Shahruddin Md Salleh.

Usul oleh Dr Mahathir adalah kali kedua selepas bekas Perdana Menteri itu mengemukakan usul yang sama pada Mei lepas.

Dalam notis itu, kesemua Ahli Parlimen berkenaan membuat permohonan mengemukakan resolusi untuk membuat ketetapan bahawa Perdana Menteri Tan Sri Muhyiddin Yassin sebagai Ahli Parlimen Pagoh tidak mempunyai keyakinan majoriti Ahli Parlimen di Dewan Rakyat.

Usul itu dibuat menurut Peraturan Mesyuarat 26(1) dibaca bersama Peraturan Mesyuarat 27(3) Dalam Peraturan-Peraturan Mesyuarat Dewan Rakyat.

Setakat ini, usaha Bernama untuk mendapatkan reaksi daripada Yang Dipertua Dewan Rakyat belum mendapat maklum balas. – Bernama


Tiada keperluan untuk kerajaan perkenal semula GST pada masa ini

SIBU, 10 Safar 1444H, Rabu – Kerajaan masih belum diperingkat yang perlu untuk memperkenalkan semula cukai barang dan perkhidmatan (GST), kata Timbalan Menteri Kewangan I, Datuk Mohd Shahar Abdullah.

Beliau berkata, ini disebabkan oleh momentum pemulihan ekonomi yang kukuh dengan pertumbuhan 6.9 peratus pada separuh pertama tahun ini dan disokong oleh peningkatan permintaan dari dalam dan luar negara serta pemulihan pasaran buruh.

“Sehubungan itu, kerajaan yakin ekonomi negara akan mencatat unjuran pertumbuhan antara 5.3 peratus dan 6.3 peratus bagi tahun 2022,” katanya.

Mohd Shahar berkata demikian bagi menjawab soalan sama ada kerajaan akan memperkenalkan semula GST semasa sesi libat urus Kementerian Kewangan dengan Dewan Perniagaan dan Perindustrian Cina Bersekutu Sarawak di sini.

Sesi libat urus itu diadakan sebagai salah satu usaha kementeriannya untuk mendapatkan input dan maklum balas daripada komuniti perniagaan untuk dipertimbangkan dalam penyediaan Bajet 2023.

Beliau berkata, bagi memastikan momentum pertumbuhan ekonomi negara, fokus kerajaan dalam bajet akan datang adalah kepada inisiatif pembaharuan untuk meningkatkan kesejahteraan rakyat, terutamanya melalui peningkatan pendapatan dan perlindungan sosial, daya saing perniagaan dan rantaian nilai berkaitan, serta memperkukuh daya tahan negara terhadap kejutan di masa depan.

Beliau berkata, paras inflasi negara bagi enam bulan pertama 2022 ialah pada kadar 2.5 peratus, jauh lebih rendah daripada kadar inflasi di negara lain, dan kekal terkawal berikutan pelaksanaan langkah kawalan harga dan pemberian subsidi oleh kerajaan.

Katanya, langkah kerajaan untuk meneruskan dan menambah baik subsidi menyebabkan perbelanjaan untuk bantuan dan subsidi dianggarkan meningkat kepada RM77.7 bilion berbanding RM31 bilion yang diperuntukkan dalam Bajet 2022.

“Tanpa subsidi yang disediakan untuk barangan asas, dianggarkan inflasi akan melonjak kepada 11.4 peratus,” jelas beliau. – Bernama


COVID-19: Kabinet setuju darurat?

BANGI, 6 Rabiulawal 1442H, Jumaat – Kabinet hari ini didakwa sebulat suara memutuskan untuk mencadangkan kepada Yang di-Pertuan Agong untuk menguatkuasakan perintah darurat di tengah-tengah ketidaktentuan politik serta pandemik COVID-19.

“Nampaknya keputusan sudah dicapai,” kata sumber The Malaysian Insight yang memaklumkan berkenaan mesyuarat khas Jemaah Menteri di Putrajaya, hari ini.

Difahamkan, mesyuarat yang dipengerusikan oleh Perdana Menteri, Tan Sri Muhyiddin Yassin berlangsung lebih kurang tiga jam, berakhir kira-kira 12.40 tengah hari.

Mesyuarat berkenaan hanya berkisar mengenai perbincangan isu Belanjawan 2021 yang dijadual pada 4 petang, 6 November serta usaha bersepadu memerangi gelombang ketiga COVID-19.

Sumber yang tidak mahu identitinya didedahkan berkata, perkataan ‘darurat’ itu harus diatur semula semula supaya tidak mencetuskan rasa panik di kalangan rakyat.

“Mereka hanya perlu atur semula perkataan ‘darurat’ supaya orang ramai tidak panik.

“Mereka tidak akan panggil ‘darurat’ tetapi akan guna istilah lain. Yang ada kaitan dengan COVID-19,” katanya.

Sementara itu, seorang sumber lain memberitahu bahawa Muhyiddin akan menghadap Yang di-Pertuan Agong pada 4 petang ini.

Bagaimanapun, perkara berkenaan masih tidak dapat disahkan.


Hina Nabi: Jakim kutuk ucapan biadab dua ahli politik India

BANGI, 10 Zulkaedah 1443H, Jumaat – Jabatan Kemajuan Islam Malaysia (Jakim) mengutuk sekeras-kerasnya kenyataan tidak beradab dua ahli politik India yang menghina Nabi Muhammad ﷺ.

Tindakan itu seiring dengan kenyataan dikeluarkan Wisma Putra serta ketegasan yang ditunjukkan oleh negara seperti Indonesia, Emiriah Arab Bersatu (UAE), Oman, Jordan, Iraq, Maldives, Bahrain dan Turki.

Jakim menerusi khutbah Jumaat menyifatkan, tindakan melampau ini sebagai satu perbuatan yang tidak bertanggungjawab dan mampu mencetuskan perseteruan antara agama di seluruh dunia serta mencetuskan pergolakan yang berpanjangan.

“Dunia sekali lagi digemparkan dengan kenyataan tidak beradab dari ahli politik Parti Bharatiya Janata (BJP) di India yang menghina agama Islam dan menghina Nabi Muhammad ﷺ dalam sebuah rancangan televisyen.

“Sebagai mukmin, kita wajib mempertahankan Rasulullah ﷺ dalam dalam apa jua keadaan,” katanya.

Dalam ketegasan mempertahankan Rasulullah ﷺ, khatib juga mengingatkan seluruh umat Islam di negara ini supaya tidak bertindak menurut emosi dan hawa nafsu semata-mata.

“Sebagai umat Islam, sebarang tindakan perlu berlandaskan intelektual, rasional dan kewarasan akal di samping emosi yang terkawal.

“Tidak elok jika kita juga turut menghina agama lain kerana ia juga termaktub salah satu perintah Allah SWT yang dirakamkan dalam al-Quran,” katanya.

Terdahulu, parti BJP menggantung jurucakapnya, Nupur Sharma yang didakwa membuat kenyataan menghina Islam dan Rasulullah ﷺ dalam debat televisyen, sementara Naveen Jindal atas komennya di media sosial.

Kenyataan dua individu itu telah mencetuskan gelombang kemarahan semakin meluas di Asia Barat, selain dikutuk hebat oleh pelbagai negara sehingga Kuwait memunggah keluar produk India dari rak jualannya.

Pautan terdahulu;


Pinda akta DBP mampu daulatkan semula penggunaan bahasa Melayu

Oleh Zuhayati Yazid

BANGI, 23 Syawal 1443H, Selasa – Langkah kerajaan untuk meminda Akta Dewan Bahasa dan Pustaka (DBP) 1959 diharap dapat mendaulatkan semula penggunaan bahasa Melayu di kedudukan yang sewajarnya.

Presiden Persatuan Pesara Pegawai Perkhidmatan Pendidikan Malaysia (PPPPPM) Datuk Abdul Raouf Husin berkata, selama ini tiada pihak yang yang bertanggungjawab untuk membetulkan kerosakan bahasa Melayu selain dianggap lemah.

“Sekarang DBP hanya mampu melihat kerana tiada kuasa mandatori untuk betulkan kesalahan dalam penggunaan bahasa Melayu.

“Kuasa itu hanya terletak kepada pihak berkuasa tempatan (PBT) namun, sayangnya PBT sendiri tidak mampu melakukan sesuatu memandangkan banyak lagi perkara yang perlu difikirkan.

“Jadi kita sebagai rakyat Malaysia yang cintakan tanah air sendiri, perlu meletakkan bahasa Melayu di kedudukan yang tepat bersesuaian dengan kedudukan bahasa kebangsaan,” katanya ketika dihubungi Ismaweb.net, hari ini.

Beliau berkata demikian sebagai mengulas pengumuman Perdana Menteri, Datuk Seri Ismail Sabri Yaakob yang berhasrat untuk meminda Akta DBP 1959 bagi memberikan lebih kuasa kepada agensi terbabit.

Tindakan itu juga adalah bagi memastikan bahasa Melayu digunakan secara menyeluruh.

Abdul Raouf berharap, melalui pindaan tersebut, tiada lagi penggunaan bahasa rojak yang mencemarkan imej bahasa Melayu di negara ini.

Selain itu, beliau menyifatkan kuasa mandatori terhadap DBP perlu diberikan sejak dahulu lagi dalam membetulkan kesalahan dalam penggunaan bahasa Melayu.

Katanya, usaha murni tersebut diyakini mampu membuahkan usaha sekiranya semua pihak berganding bahu menjayakannya.

Malah, perkara ini tidak mustahil kerana terbukti berjaya dilakukan sebelum ini pada 1971 ketika Datuk Rahman Yaakob memegang jawatan Menteri Pendidikan.

Beliau ketika itu mengumumkan penggunaan bahasa Melayu digunakan di semua peringkat bermula sekolah rendah dan menengah.

Malah, pada tahun 1982, penggunaan bahasa Melayu diselaraskan penggunaannya di semua universiti-universiti dalam negara.

“Ternyata usaha itu membuahkan hasil sekaligus meletakkan kedudukan bahasa melayu di peringkat yang tepat selain memantapkan lagi penggunaan bahasa Melayu sebagai bahasa kebangsaan,” jelas beliau.

Beliau turut mempersoalkan bagaimana rakyat mahu berbahasa Melayu dengan fasih sekiranya pemimpin sendiri tidak menjadi contoh dan kekal menggunakan rojak di Parlimen.

Justeru, pindaan akta perlu disegerakan supaya ‘pencemaran’ dalam penggunaan bahasa Melayu dalam negara dapat diatasi secara tuntas.


Pesawat terhempas korbankan 9 penerjun udara di Sweden

STOCKHOLM, 28 Zulkaedah 1442H, Jumaat – Sebuah pesawat kecil yang membawa penerjun udara terhempas di luar bandar Orebro di Sweden, mengorbankan kesemua sembilan orang di dalamnya, kata polis.

Mangsa adalah anggota kelab payung terjun tempatan, termasuk juruterbangnya, kata Gabenor Orebro, Maria Larsson.

Jurucakap Carl-Johan Linde dari Pentadbiran Maritim Sweden, yang mengawasi lalu lintas udara, mengatakan kepada penyiar SVT bahawa nahas berlaku ketika pesawat itu berlepas.

Pihak Berkuasa Siasatan Kemalangan Sweden dengan segera menghantar sepasukan ke lokasi nahas di luar Orebro, yang terletak 164 kilometer (102 batu) barat Stockholm.

“Tidak ada nyawa berjaya diselamatkan,” kata ketua pemadam kebakaran tempatan Per-Ove Staberyd, yang menyelaraskan kerja pasukan bomba dan responden pertama yang lain.

Polis menerima berita mengenai kemalangan itu sejurus sebelum jam 7.30 malam waktu tempatan (17:30 GMT), kata Timbalan Ketua Polis Wilayah, Niclas Hallgren pada hari ini.

Beliau mengatakan bahawa siasatan kemalangan itu akan menjadi ‘pekerjaan yang sukar’ dan akan memakan masa.

Pegawai itu enggan memberikan perincian mengenai mangsa atau membuat spekulasi keadaan yang menyebabkan kemalangan itu. – Agensi


28 maut ditembak mati di Kashmir

KASHMIR, 10 Rabiulawal 1443H, Ahad – Sekurang-kurangnya 28 individu, termasuk sembilan orang awam, ditembak mati dalam dua minggu terakhir ekoran keganasan yang meningkat dan tindakan keras pemerintah di Kashmir yang dikuasai India.

Pada hari Sabtu, dua lelaki bersenjata terbunuh di luar bandar utama Srinagar, kata Inspektor Jeneral Polis, Vijay Kumar, menurut AFP.

“Beberapa jam kemudian, individu bersenjata menembak mati seorang penjual jalanan dan seorang buruh dari luar Kashmir dalam tembakan berasingan,” kata polis.

Dua tentera juga maut dalam tembakan sengit berhampiran garis gencatan senjata antara Kashmir yang dikuasai India dan Pakistan, kata satu kenyataan tentera.

Seorang pegawai polis dari Kashmir yang dikuasai India juga memberitahu, lebih dari 1,000 orang telah ditangkap kerana disyaki ada ‘kaitan’ dengan kumpulan yang tidak sah.

Kashmir telah dibahagikan antara India dan Pakistan sejak perpecahan mereka pada tahun 1947, dengan kedua-dua negara menuntut wilayah tersebut sepenuhnya.

India secara berkala menuduh Pakistan membekalkan senjata dan melatih militan dan membiarkan mereka melancarkan serangan di seberang sempadan. Bagaimanaoun, Pakistan menolak sekeras-kerasnya tuduhan itu.

Kedua-dua negara telah berhadapan empat perang sejak perpecahan mereka pada tahun 1947, tiga di antaranya di Kashmir. – Agensi


Program Bantuan Makanan Dunia dijangka kehabisan dana untuk Oktober

KABUL, 13 Zulhijjah 1444H, Ahad – Bantuan makanan kepada rakyat Afghanistan akan berkurangan di penghujung Oktober ini, kata Pengarah program Makanan Dunia (WFP) ketika Pertubuhan Bangsa-Bangsa Bersatu (PBB) terus memberi amaran terhadap pengurangan pembiayaan di tengah-tengah sekatan Taliban ke atas wanita, lapor Reuters.

Pengarah WFP, Hsio Wei Lee berkata, ketika ini, pihaknya telah mengurangkan catuan dan bantuan tunai kepada rakyat Afghanistan berikutan kekangan kewangan yang dihadapi agensi bantuan berkenaan.

“Hanya lima juta orang yang boleh dibantu untuk beberapa bulan ini berbanding lapan juta sebelum ini.

“Pengurangan bantuan berkenaan akan bermula Ogos dan akan dihentikan Oktober depan, menurut jangkaan WFP menangani dana semasa dan bantuan kewangan yang dijanjikan oleh negara penderma dalam beberapa bulan akan datang,” katanya.

PBB terpaksa mengurangkan permintaan pembiayaan rancangan kemanusiaannya disebabkan krisis global selain ketiadaan belanjawan tetapi diburukkan lagi oleh sekatan pentadbiran Taliban.

Sejak Disember lalu, wanita Afghanistan dilarang bekerja melainkan organisasi berkenaan diberikan pengecualian pihak berkuasa.

Situasi itu menyebabkan lebih 15 juta penduduk Afghanistan berdepan bahaya berikutan ketiadaan makanan.

Malah, WFP memerlukan AS$1 bilion untuk menyediakan bantuan makanan dan merancang pelbagai projek daripada hari ini sehingga Mac depan. – Agensi